text:
Isomo rya 1: Izayi 53,10-11
Uhoraho yashatse kujanjaguza Umugaragu we imibabaro, kandi namara gutura ubuzima bwe ho impongano z’ibyaha, azabona abamukomokaho, azarambe, maze azuzuze atyo umugambi w’Uhoraho. Nyuma y’iyo mibabaro yose azabona urumuri, azanezerwe; namara kumenyekana ko ari intungane, azageza benshi ku butungane. Umugaragu wanjye azakiranura imbaga y’ abantu, kuko yikoreye ubwe ibicumuro byabo.
Zaburi ya 32 (33),4-5,18-19,20.22
R/ Uhoraho, ineza yawe iraduhoreho, nk’uko amizero yacu agushingiyeho.
Koko ijambo ry’Uhoraho ni intagorama,
n’ibikorwa bye byose bikaba indahinyuka.
Akunda ubutungane n’ubutabera,
isi yuzuye ineza y’Uhoraho.
Uhoraho aragira abamwubaha,
akita ku biringira impuhwe ze,
kugira ngo abakize urupfu,
anababesheho mu gihe cy’inzara.
Twebwe rero twizigiye Uhoraho,
ni we buvunyi wacu n’ingabo idukingira.
Uhoraho, ineza yawe iraduhoreho,
nk’uko amizero yacu agushingiyeho.
Isomo rya 2: Abahebureyi 4,14-16
Bavandimwe, ubwo dufite Umuherezagitambo mukuru uhebuje watashye mu ijuru, Yezu Umwana w’Imana, nitwikomezemo ukwemera. Koko rero ntidufite Umuherezagitambo mukuru wananirwa kudutabara mu ntege nke zacu; yageragejwe muri byose ku buryo bumwe natwe, ariko ntiyatsindwa n’icyaha. Nitwegerane rero ubwizere intebe ya Nyir’ineza kugira ngo tugirirwe impuhwe, kandi duhabwe imbaraga zizadufasha igihe kigeze.
Ivanjili ya Mutagatifu Mariko 10, 35-45
Muri icyo gihe, Yakobo na Yohani bene Zebedeyi begera Yezu baramubwira bati «Mwigisha, turashaka ko udukorera icyo tugiye kugusaba.» Arababaza ati «Murashaka ko mbakorera iki ?» Baramusubiza bati «Uraduhe kuzicarana nawe, umwe iburyo, undi ibumoso mu ikuzo ryawe.» Yezu arababwira ati «Ntimuzi icyo musaba. Mushobora se kunywera ku nkongoro nzanyweraho, cyangwa se guhabwa batisimu nzahabwa?» Baramusubiza bati «Turabishobora!» Yezu arababwira ati «Koko inkongoro nzanyweraho muzayinywesha, na batisimu nzahabwa muzayihabwa; Naho ibyo kwicara iburyo bwanjye cyangwa ibumoso bwanjye si jye ubitanga; bizahabwa ababigenewe.» Abandi uko ari icumi babyumvise, batangira kurakarira Yakobo na Yohani. Yezu arabahamagara arababwira ati «Muzi ko abahawe kugenga amahanga bayagenga uko bashatse, kandi ko abatware bayo bayategekesha agahato. Kuri mwebwe rero si ko bimeze. Ahubwo ushaka kuba mukuru muri mwe, ajye yigira umugaragu wanyu, maze ushaka kuba uwa mbere, yihindure umucakara wa bose. Dore n’Umwana w’umuntu ntiyazanywe no gukorerwa, ahubwo yazanywe no gukorera abandi, no gutanga ubugingo bwe ngo bube incungu ya benshi.»


c: text/html

text:
Inyigisho yo kuwa kane w’icyumweru cya 7 gisanzwe, Umwaka A
Tariki ya 23/02/2017 Mutagatifu Polikarpo
ISOMO RYA MBERE : Mwene Siraki 5,1-8; IVANJILI : Mariko 9,41-50.
Bavandimwe,
Mu butumwa Yezu Kristu yahaye abigishwa be hari aho abahamagarira kuba “umunyu w’isi” nk’uko tubisanga mu Nkuru nziza uko yanditswe na Matayo 5,13. Ubwo butumwa busobanuye byinshi. Umunyu wongera uburyohe mu mafunguro ndetse ukaba wanakoreshwa mu kurinda amafunguro kwangirika vuba.
Kuba Yezu asabye abigishwa be kwigiramo umunyu, ni ukubasaba guhora batanga icyanga cy’ubuzima ku babagana kandi bakabafasha kuboneza inzira y’ubugingo bw’iteka. Icyo cyanga abigishwa na bo bagikomora ku wabatumye. Abigishwa basogongeye ku buryohe bukomoka kuri Kristu barabihamya. Dufate ingero nkeya muri nyinshi dusanga muri Bibiliya:
– “Nyagasani, twasanga nde wundi, ko ari wowe ufite amagambo y’ubugingo bw’iteka!”(Yohani 6, 68)
– “Mwigisha, kwibera hano ntako bisa; reka tuhace ibiraro bitatu…”(Mariko 9,5)
– «Mbega ukuntu imitima yacu yari yuzuye ibinezaneza igihe yatuganirizaga mu nzira, adusobanurira Ibyanditswe!» (Luka 24:32)
Kuba Yezu atanga ubugingo bw’iteka, abahuye na We bakumva batamuva iruhande, agatera ibyishimo abagendana na We, ibyo ntawe ubishidikanya. Kugira ngo ubwo bugingo atanga, ibyo byishimo atanga, ayo mahoro atanga bigere ku mpera z’isi, akeneye abemera gutumwa na We, bagakomeza ubutumwa yatangiye. Barahirwa abo bose bitangira kogeza Inkuru Nziza nta buryarya. Barahirwa abo bose bashyigikira iyogezabutumwa. Ntibazabura igihembo cyabo. Barahirwa kandi abantu bose bitandukanya n’icyaha, bagahitamo Ingoma y’Ijuru. Ingoma y’ijuru ariko iraharanirwa, ab’ibyihare ni bo bayikukana (Matayo 11,12).
Urugero rw’uyu munsi ni mutagatifu Polikarpo : ubwo umucamanza yamubwiraga ati : « Cyono niba waranasaze, girira izo mvi zawe byibuze, maze uvume Kristu, maze nkunde nkurekure utari waribwa n’intare ngo zigutanyaguze ». Polikaripo yarasubije ati : « Cyo se, namukoreye imyaka mirongo inani n’itandatu anyitura ineza gusa, maze ubu mbirengeho muvume koko ? Muvume ari umubyeyi wanjye, Nyagasani n’umwami wanjye ? » Nuko yubura amaso arasenga ; bamujugunya mu itanura aririmba kandi asingiza Nyagasani. Ngibyo gukomera kuri Kristu ukirinda guhemuka.
Uko umunyu urinda amafunguro kwangirika, ukazitira ububore, Nyagasani Yezu aradusaba twese kwirinda kumungwa n’icyaha. Tuzabikesha kwemera no kugarukira Imana bwangu: “Ntuzatindiganye mu kugarukira Uhoraho, ngo uhore ubyimurira ejo hazaza.” (Mwene Siraki 5,7).
Nyagasani aguhe kudakayuka kuko umufite maze ukunde abandi nk’uko wikunda, abo mubana, abo mukorana, abaturanyi bagukeshe kugira ibyishimo n’amahoro.
Uko umuriro utwika, ugakuraho, ugasukura, ugahindura ibintu ukundi, ukoroshya ibyari bigagaye, ugashyushya ahakonje , Nyagasani aguhe gusukurwa n’umuriro wa Roho Mutagatifu:
Ngwino, Muhoza, Ngwino utuyobore Wuhagire icyari gicapfuye, wuhire icyari cyumiranye, womore icyari cyakomeretse. Ugonde icyari indahetwa,ususurutse icyari gikonje, uyobore icyari cyatannye.
Padiri Bernard KANAYOGE
Montréal, Canada

robotstxt: allowed

filter: keep


text:
Leta ikomeje ibikorwa byo guhashya umwuzure kuri Nyabarongo
Ku mugezi wa Nyabarongo iruhande rw’urutindo runini rw’ahazwi nko kuri Ruliba, ahakunze kuba imyuzure ikabuza imodoka ziva i Kigali zerekeza mu Majyepfo cyangwa zivayo gutambuka, harimo gukorwa imirimo izaca iyo myuzure.
Ku italiki ya 9 Gicurasi 2016 ni bwo Nyabarongo iheruka kuzura bikabije amazi arengera umuhanda, hashira iminsi itatu ingendo zarahagaze, no muri 2018 yarongeye ariko bwo ntibyatinda, ikaba ari yo mpamvu Minisiteri y’Ibikorwa remezo (MININFRA), yatangije ibyo bikorwa kugira ngo icyo kibazo gikemuke.
Ugeze aho hakundaga kuzura, ni ku ruhande rw’akarere ka Kamonyi, ubona hazengurutswe n’amabati, hari abakozi benshi, bigaragara ko hari ibirimo gukorwa birimo gukora ibitembo bishya amazi azanyuramo ndetse no kuzamura urukuta, hagati aho hakozwe umuhanda w’agateganyo imodoka ubu zinyuramo.
Umunyamabanga wa Leta muri MININFRA, Eng. Jean de Dieu Uwihanganye, avuga ko ibirimo gukorwa ari ukwagura ibitembo no kuzamura umuhanda.
Yagize ati “Harimo gukorwa ibitembo binini bizatuma amazi yahuzuraga atambuka neza ku buryo nta mwuzure uzongera kuhaba. Biteganyijwe kandi ko n’umuhanda bazawuzamura ukigira hejuru ku gice cyawo cyose kigaragara ko kiri mu gishanga, byose mu rwego rwo gukumira umwuzure”.
Arongera ati “Ibyo biri muri gahunda yo gukemura icyo kibazo kuko iyo huzuraga byatumaga ubuhahirane hagati ya Kigali n’Amajyepfo n’ibindi bice by’igihugu buhagarara”.
Minisitiri Uwihanganye avuga kandi ko ibirimo gukorwa ari ibyo gukemura ikibazo mu gihe gito kuko hari ibindi biteganyijwe mu gihe kirekire.
Ati “Ibirimo gukorwa ubu ni ibyo gukemura ikibazo mu gihe kiringaniye cy’imyaka itanu cyangwa itandatu iri imbere kuko umuhanda Kigali-Muhanga biteganyijwe ko uzagurwa. Ni gahunda y’igihe kirekire kuko ibyo kuwusubiramo no kuwagura bizakorwa mu myaka irindwi iri imbere”.
Minisitiri Uwihanganye yongeraho ko abavuga ko mu birimo gukorwa harimo na gahunda yo guhindurira inzira (déviation) umugezi wa Nyabarongo atari byo, ko bitari mu bidateganyijwe.
Biteganyijwe ko ibikorwa byo kurwanya umwuzure kuri Nyabarongo bimaze igihe gito bitangiye, bizaba byarangiye mu gihe cy’amezi atandatu.


text:
INYIGISHO YO KU CYUMWERU CYA 3 CYA PASIKA UMWAKA B, KU ITARIKI YA 18/04/2021
Amasomo: Intu 3,13-15.17-19; Zab 4,2,7,9;1Yh 2,1-5a; Lk 24,35-48
Bakristu bavandimwe, Amasomo matagatifu tuzirikana kuri iki cyumweru, araturarikira kutagumana icyaha.
Iki cyerekezo kiragaragarira mu magambo dusanga mu masomo matagatifu twateguriwe, aho mu Isomo rya mbere ryo mu Gitabo cy’Ibyakozwe n’Intumwa ku murongo wa 19 w’Umutwe wa 3, hagira hati: “Nimwisubireho rero kandi mugarukire Imana, kugira ngo ibyaha byanyu bibabarirwe”. Ku murongo wa mbere w’Umutwe wa 2 w’Ibaruwa ya Yohani yavuyemo isomo rya kabiri ho haragira hati: “Twana twanjye ibi mbibandikiye kugira ngo mudacumura, ariko n’iyo twacumura dufite Umuvugizi imbere y’Imana Data, ari we Yezu Kristu Intungane; ni na we Gitambo cy’Impongano y’ibyaha byacu”. Naho mu Ivanjili turasangamo aho Yezu avuga ko: “…. abantu bo mu mahanga yose bagomba kwigishwa” mu izina rye, ibyerekeye ukwisubiraho n’ibabarirwa ry’ibyaha.
Mu Isomo rya mbere ryavuye mu gitabo cy’Ibyakozwe n’Intumwa, turumva Petero asa n’ushinja rubanda n’abandi babigizemo uruhare ko bakoze icyaha gikomeye cyo gutanga Yezu, Intungane kandi bagasaba ko harekurwa umwicanyi ruharwa. Kubamba intungane ukarekura umugome ubizi neza, ni ubugome buhetse urugomo n’agashinyaguro. Byaba biteye agahinda haramutse hari aho intama zicwa cyangwa se zikababazwa ariko ibirura byaho bikarindwa cyangwa se bigashimwa. Petero arakomeza ariko na none ati nzi yuko ibyo mwabikoze mubitewe n’ubujiji kimwe n’abatware banyu. Ni byo koko hari byinshi abantu bangiza bitewe n’ubujiji bifitemo. Ibyo Petero abibutsa nta ho babihungira kuko barabikoze. Kuba baracumuye ni amateka kandi amateka ntajya avuguruzwa. Icyo ariko kandi na none si cyo cyo gutindaho ahubwo icyo Petero atindaho ni ukubwira abacumuye bose ati: “Nimwisubireho rero kandi mugarukire Imana, kugira ngo ibyaha byanyu bibabarirwe” (Intu,3,19). Kuba waba waracumuye, ibyo nta cyo wabihinduraho byarabaye. Ariko kuba waba ufite icyaha byo hari icyo wabihinduraho: garukira Imana ubabarirwe, maze urekere aho guhozwa ku nkeke y’Icyaha kandi imbabazi za Yezu ziri mu rufunguzo rw’Umutima wawe mu gihe wiyemeje kuzisaba, ziri mu biganza by’Umusaserdoti ubibwirizwa n’ubutumwa yahawe, ziri mu bindi byanzu byinshi byo kuzironka mu gihe uzishaka azishakashakanye umutima utaryarya. Hariho benshi bakoze ibyaha byinshi ariko ubu bakaba bafite amahoro y’Umutima kuko babyicujije bikaba bitakiri mu Mwenda bashinjwa. Twibuke ko na Yezu igihe bamuzaniraga Umugore wari wafatiwe mu cyuho cy’Icyaha atavuze ngo utarakoze Icyaha namubanze ibuye ahubwo yagize ati: “Muri mwe, udafite Icyaha, ngaho namubanze ibuye” (Yh 8,7). Ushobora kuba warakoze ibyaha ariko wabyitwaramo neza nyuma ukagira igihe ubaho udafite icyaha kuko wababariwe. Ngiryo Ibanga Petero ashaka ko twumva mu isomo rya mbere. Kutagumana icyaha kandi wabimenye.
Mu isomo rya kabiri dusanga mu Ibaruwa ya mbere ya Mutagatifu Yohani Intumwa, na ho turasangamo ibanga rikomeye Yohani ashaka ko tumenya: Dufite Umuvugizi imbere y’Imana Data, Kristu Intungane, wa wundi uduha imbaraga zo kudacumura ariko twanagira ibyago byo gukora icyaha, tukamuronkeramo imbabazi kuko ukwigira Umuntu kwe gufitanye isano no kugira ngo tutazarimbuka. “Koko Imana yakunze isi cyane, bigeza aho itanga Umwana wayo w’Ikinege, igira ngo umwemera wese atazacibwa, ahubwo agire ubugingo bw’Iteka” (Yh 3,16). Ni kuki wabaho uremerewe n’ibyo wakoze kandi Yezu ahari? Ni kuki wabaho uhagatwa n’ibyaha byawe kandi Yezu yaravuze ati: “Nimungane mwese abarushye n’abaremerewe n’imitwaro (harimo n’iy’ibyaha) jye nzabaruhura?” (Mt 11,28). Yewe, ni na we wavugishije Umuhanuzi Izayi ati: “Umugome nagarukire Uhoraho uzamwereka impuhwe ze, ahindukirire Imana ikenutse ku Mbabazi” (Iz 55,7). Imana si umukene kandi by’Umwihariko si Umukene ku Mbabazi. Ubundi bukire ushakisha abandi bashobora kubutambamira ariko ushakishije ubukire ku Mbabazi nta wabyivangamo ngo bimukundire.
Mu Ivanjili ya Luka tuzirikana kuri iki Cyumweru, na ho turasangamo impuruza yo kwisubiraho kugira ngo tubabarirwe ibyaha. Ubwo yabibwiraga intumwa ze yanongeyeho ati ibyo ni mwe bagabo bo kubihamya. Barasabwa kuzahamya ko icyazanye Yezu atari amaronko cyangwa ubutegetsi, ko ahubwo yifuza ko abantu bakwisubiraho kugira ngo baronke imbabazi. Ni byo rwose Yezu ntiyifuza urupfu rw’Umunyabyaha ahubwo yifuza ko yahinduka akarokorwa urupfu rw’Iteka. Yezu ntiyazanywe no kwimikwa nk’Abami b’iyi si kuko n’igihe yamenyaga ko “bagiye kuza kumujyana ku mbaraga, bakamwimika, yarongeye ahungira ku musozi ari wenyine” (Yh 6,15). Intumwa zigomba kuzahamya uburyohe bwo kubabarirwa kuko zabibonye kandi na zo ubwazo hari izabitangaho ubuhamya.
Niba amasomo matagatifu aturarikira kutagumana icyaha, kuki wabana na cyo kandi aho kugita hahari? Icyaha aho kiva kikagera kifitemo ubumara. Iyo kitamunze nyiracyo kimunga abamuri hafi, bikarangira kimucuranguye, bikarangira abaye undi wundi, bikarangira abaye ikibazo aho yajyaga aba igisubizo, bikarangira abaye uwo kwigwaho kandi ibibazo bindi bitabuze, bikarangira abaye icyifuzo gisengerwa kandi liste y’ibindi bisabirwa yari igihari. Mu masomo yo Ku Cyumweru cyashize hari aho Yezu yavuze ubugira gatatu ati nimugire Amahoro. Twasabwaga kuyakira no kuyatanga kandi tugaca ukubiri no kuyifuza kandi tuyabuza abandi aka ya mvugo usanga igezweho muri iki gihe ngo “Ni byo bimpaye amahoro” rimwe na rimwe kandi ibyo wita ko biyaguhaye bishobora kuba binayabuza abandi. Kuri iki Cyumweru rero turanatahura ko rimwe mu mabanga yo kubona ayo Mahoro Yezu avuga harimo no kutaguma mu cyaha cyangwa kutakigumana kandi aho kugita hahari.
Tujye twibuka no gusabira abantu bananiwe kuva mu byaha bitandukanye kandi bifuzaga kubivamo ariko bakaba babuzwa kubivamo n’abandi cyane cyane abo babana mu kazi, mu rugo, mu bucuti cyangwa indi mishyikirano izwi n’itazwi na benshi.
Nkwibarize, nk’iyo ubana n’ icyaha kandi ubizi, uba wumva uzakibyazamo uwuhe musaruro? Uhoraho wavugishije Izayi ati: “Nahanaguye ubugome bwawe nk’igicu, ibyaha byawe mbimaraho nk’igihu; ngarukira kuko nakwicunguriye” (Iz 44,22), Iyo Mana ntaho yagiye, ni yo ikiduhagazeho na n’Ubu. Ntushobora kubasha kubuza ibyo udashaka gutambatamba aho uri, ariko kubyima icumbi mu mutima wawe byo birashoboka. Tumurikiwe n’Aya masomo matagatifu dusabe Yezu ngo aduhe imbaraga zo gutsinda ibishuko bitujyana mu cyaha, ariko kandi nitunagira ibyago byo kukigwamo, aduhe imbaraga zo kukipakurura kitaratugira imbata. Ngaho rero buri wese narebe mu buzima bwe niba nta ngeso irimo kumukurura muri iyi minsi, niba nta muntu urimo kumukwega amujyana mu bidakwiye, niba nta cyaha arimo kumenyera gukora, niba nta kwirekurira ibyo yatinyaga mu minsi ishize biri kumubaho, niba nta bitekerezo byo kuyoba, kuyobya, guca intege abandi, kumenyerana n’ibyaha, kumenyera ibibuza amahoro uwo bashakanye, umubyeyi cyangwa abandi muhura kenshi…… Ndakwinginze rwose mu Izina rya Yezu ibyabaye byarabaye, ariko wibitindamo. Ibyo wicuza birahari ariko wibigira akamenyero. Yewe nunibuka ko hari ibyo waguyemo ukumva inkeke izamutse mu mutima, bwira Yezu, uti Singizwa Yezu wowe wambabariye cyangwa se wankijije ibi cyangwa biriya; wowe wanyogeje ukankesha, ukamvanaho kiriya cyangwa biriya byaha nari niyandurishije. Bene icyo gisingizo kirenga ibyo wakoze kikarata imbabazi zabikurikiye kirinda inkeke ku mutima ikomoka ku bikomere by’ibyo twakoze bidahwitse. Birumvikana ntiwasingiriza Yezu kuba yarakubabariye kandi uheruka inzira atangiramo izo Mbabazi cyera ugihabwa amasakramentu y’Ibanze cyangwa ibihe bisa n’ibyo. Niba imbabazi zitangwa ku buntu ntitukazibure, kandi ntitukazimane kuko dufite ubuhamya bw’ibyo zasannye cyangwa zaremye bundi bushya mu buzima bwacu bwite cyangwa se ubw’abandi tuzi ndetse n’abo tutaramenya.
Nyagasani Yezu nabane namwe, abarinde, kandi Abahe Umugisha ku Izina ry’Imana Data, na Mwana na Roho Mutagatifu.
Padiri Jean Damascene HABIMANA M.
Ukorera Ubutumwa muri Paruwasi Gihara
Diyosezi ya Kabgayi.


text:
Nyanza: Imiryango 45 yiyemeje kubana binyuze mu mategeko
Imiryango igera kuri 45 yo mu Karere ka Nyanza yabana batarasezeranye imbere y’amategeko, yemeye kubana binyuze mu mategeko mbere y’ubuyobozi bw’Akarere.
Kuri uyu wa kane taliki ya 16 Kamena 2022 ubwo hizihizwaga umunsi w’umwana w’Umunyafrika mu Murenge wa Muyira ho mu Karere ka Nyanza, wabaye n’umwanya wo gusezeranya binyuze mu nzira y’amategeko imiryango isaga 45 yo muri ako Karere yari isanzwe yibanira ariko bitanyuze mu mucyo.
Mu Birori byitabiriwe n’Umuyobozi w’Akarere wungirije ushinzwe imibereho myiza y’abaturage Madame Kayitesi Nadine, yashimiye iyo miryango yafashe icyemezo cyo gushyingiranwa mu buryo bunyuze mu mategeko, abibutsa ko ari imwe mu nzira zo gukemura ikibazo cy’amakimbirane mu muryango.
Madame Kayitesi Nadine yasabye imiryango yashyingiranwe uyu munsi kwirinda amakimbirane bakaba urumuri ku bandi, yagize ati:”Nshimishijwe cyane n’icyemezo mwafashe, iyi ni imwe mu nzira zo gukemura amakimbirane mu muryango, ikindi nabasaba mwebwe mwashyingiwe uyu munsi, ni ugukora ibishoboka byose mukirinda amakimbirane mukabera abandi urumuri”
Umwe mu bagabo bitabriye icyo gikorwa ariko utashatse ko amazina ye ajya mu itangazamakuru, yavuze ko yishimiye kino gikorwa, ndetse avuga ko agiye no kugikangurira bagenzi be bafite imyumvire itameze neza, yagize ati:”Ubu jye ngiye gufasha Leta mu kuyikorera ubuvugizi, hari abagabo benshi bavuga ko gusezerana mu mategeko ari ukwishyira mu kagozi, ubu jye maze gusobanukirwa, gusezerana mu mategeko bitanga amahoro mu rugo”
Uwitwa NDAMAGE Elias nawe waraye asezeranye byemewe n’amategeko yashimiye ubuyobozi bw’Akarere bwatekereje kubakorera icyo gikorwa, asaba bagenzi be nabo bakibana batarasezeranye kugendera ku rugero rwiza nk’urwe, ati:”Iyo umuntu atarashyingiranwa byemewe n’amategeko aba afite urwikekwe, ubu rwose ndemye, nzi neza ko hari ikintu ndetse gikomeye kiziyongera mu mibanire yanjye n’uwo twashakanye”
Visi Meya yasabye abashyingiwe kwirinda amakimbirane bakabera abandi urumuri.
Ku murongo wa terefoni, Bwana Muhuza Alphonse, umunyamabanga nshingwabikorwa w’umurenge wa MUYIRA yavuze ko bagifite imiryango igera kuri 476 ibanye mu itarashyingiranywe byemewe n’amategeko, ariko kandi ko ubuyobozi bw’Umurenge bwahagurukiye icyo kibazo mu rwego rwo kwirinda amakimbirane mu miryango. Bwana MUHUZA yagize ati:”Ni igikorwa dushyizeho umutima rwose, mbeere y’ubu twabanje kubarura ingo zibanye zitarashyingiranywe, nyuma tubagenera ibiganiro n’ubukangurambaga ku buryo abo 45 bahisemo gushyingiranwa byemewe n’amategeko ku bushake bwabo”
Bwana Alphonse yavuze ko ubuyobozi bw’umurenge bwihaye intego ko byibuze buzajya bushyingira imiryango ibanye mu buryo butemewe n’amategeko inshuro imwe mu gihembwe, igikorwa akeka ko kizagabanya umubare w’ibyaha bikorerwa mu muryango.
Kugeza ubu Akarere ka Nyanza ni kamwe mu turere dufite imiryango myinshi ibanye mu buryo butanyuze mu mategeko; hari ubushakashatsi bwagaragaje ko imwe mu mpamvu y’amakimbirane ari uburyo imiryango ibanye mu buryo butanyuze mu mategeko.
Me Munyakazi eric ati:”Gukangurira abaturage gushyingiranwa ni kimwe mu bikorwa byiza, kuko iyo abantu babanye mu buryo butazwi n’amategeko bikurura amakimbirane ashingiye ku mitungo”
Umunyamabanga nshingwabikorwa w’Umurenge wa Muyira Bwana Alphonse yavuze ko bihaye umuhigo nk’Umurenge wo gushyingiza byibuze inshuro imwe mu gihembwe.


text:
Mu murenge wa Rugarika, abayobozi bahuguwe basanga kuza mu mahugurwa bisa nko guca mu ntebe ya Penetensiya.
Kuri uyu wa mbere Taliki ya 16 Gicurasi 2016, nibwo hashojwe amahugurwa y’iminsi 2 yateguriwe Komite nyobozi ku rwego rw’imidugudu, Abanyamabanga nshingwabikorwa b’utugari, muri aya mahugurwa bemeye amakosa bagiye bakora mubihe byashize.
Amakosa yakozwe n’aba bayobozi ngo niyo yagiye aba intandaro yo kudindiza gahunda zimwe za Leta. ayo makosa arimo: Gutanga inka za girinka kubatazikwiye, batari k’urutonde cyangwa barushyizweho kubera batanze icyo bita akantu(amafaranga).
Gukora urutonde rw’abagenerwa Mituweli (ubwisungane mu kwivuza) mu buryo butaboneye, aho narwo rukorwa n’umuntu umwe, kwirengagiza abemerewe kuyihabwa ahubwo igahabwa abafite icyo batanga, ikimenyane, icyene wabo cyangwa amarangamutima bwite.
Gushyira abantu mu byiciro by’ubudehe nta nama zabayeho, igikorwa gukorwa n’abantu bamwe bigatuma umuntu ajya mu kiciro adakwiriye kuba arimo.
Kudatoranyiriza abagenerwabikorwa bya VUP mu nama rusanjye y’umudugudu bigatuma abagahawe iyo VUP ataribo bayihabwa n’ibindi.
Musengimana Marie Chantal, ashinzwe imibereho myiza y’abaturage mu mudugudu wa masaka akagari ka Masaka, agira ati:” dusa nk’abavuye mu ntebe ya Penetensiya, hari byinshi by’amakosa byakozwe mu bihe byashize, nk’aho abaturage bashyirwaga mu byiciro bitari byo, gutanga ibyo Igihugu cyageneye abaturage bigahabwa abatari bo n’ibindi. rero turaje tubikosore twese dushyize hamwe abayobozi n’abaturage”.
Bizumutima Joseph, ashinzwe iterambere mu mudugudu wa Gitwa, avuga ko mbere basaga nk’abakora akazi badasobanukiwe neza n’ibyo bakora, nyuma y’amahugurwa ngo biyemeje kugenda bagakorera hamwe bagakosora amakosa yakozwe.
Minani Foroduwaridi, umukuru w’umudugudu wa Gitwa akagari ka Bihembe, agira ati:”ku bigaragara tuvuye mu ntebe ya penetensiya kuko umuntu ajya kwicuza icyo yakoze cyangwa igihe yataye, natwe turimo turicuza ibyo tutatunganyije mugihe kuko imidugudu yacu yaratakaye, iyo duhagurukira rimwe mu gihe gikwiriye tuba tugeze kure, twicujije kuko twisuzumye, twinenze tubona aho twakosheje tukaba twiyemeje kubikosora”.
Minani, avuga kandi ko yajyaga agenda wenyine kenshi kubera abo bakoranaga babaga batabonetse, avuga ko yizera ko noneho bagiye gukorera hamwe ngo cyane ko bumvise ko byapfaga kubera kumutererana.
Rutayisire Francois Regis, umutoza w’intore akaba umwe mubahuguye aba bayobozi, yatangarije intyoza.com ko icyari kigenderewe mu guhugura ari ugushishikariza abahuguwe kurushaho kunoza inshingano zabo kuko ngo ibyo bahawe byose bishingiye ku nshingano zabo n’indangagaciro zikwiye kubaranga.
Rutayisire, ahamya ko nyuma y’amahugurwa hari byinshi bigiye gukorwa byiza ngo cyane ko ubwabo bicaye bagashyira hasi amakosa yagiye akorwa, uburyo yakozwemo ndetse bakiyemeza kugenda bagakorera hamwe bakosora amakosa yabaye.
Intyoza.com


text:
Bamaze kuminuza bagaruka gufasha ishuri ribanza bizeho
Itsinda rigizwe n’abantu 10, bize ku kigo cy’amashuri abanza cya Nyabirehe giherereye mu Murenge wa Gataraga mu Karere ka Musanze, barihuje bakora umushinga witwa IESI (Ireme Education for Social Impact), mu rwego rwo gufasha barumuna babo biga kuri icyo kigo cyabareze kikabaha intangiriro y’ubumenyi bahereyeho kugeza ubwo baminuje.
Ni igitekerezo bagize mu mwaka wa 2019, aho batangiye gushyira mu ngiro ubwo bufasha, ku ikubitiro bageza umuriro w’amashanyarazi muri icyo kigo, umushinga wabatwaye agera kuri miliyoni enye, igikorwa cyatashywe ku mugaragaro tariki 28 Kanama 2021.
Nyiraneza Olive, umuyobozi w’uwo mushinga ukorera mu Murenge wa Gataraga, avuga ko igitekerezo cyo gukora uwo mushinga bakigize nyuma yo kubona ko ubwo bari abanyeshuri kuri icyo kigo mu myaka yahise batsindaga cyane, ariko batangira kubona ko imitsindire y’abana kuri icyo kigo igenda isubira inyuma bitewe n’ibyangombwa nkenerwa batabona.
Ati “Ni igitekerezo twahuriyeho turi benshi mu bize hano, aho iki kigo cyatubereye nk’ikiraro cyo kuba abo turi bo muri iki gihe aho twize tukaminuza, twatekereje ko barumuna bacu na bo biga bakazamuka, kuko twabonaga ko imitsindire igenda isubira inyuma tugereranyije n’uburyo twatsindaga tukihiga”.
Arongera ati “Ubu narangije icyiciro cya kabiri cya Kaminuza mu burezi, twagarutse iwacu kandi baca umugani ngo amazi arashyuha ariko ntiyibagirwa iwabo wa mbeho, iyo ntabasha kwigira hano i Nyabirehe amashuri abanza ntabwo mba nararangije Kaminuza, ni yo mpamvu twaje kuzamura barumuna bacu ngo na bo bazagere aho twageze banaharenge”.
Dr Joseph Niyonzima, umuyobozi wungirije wa IESI, unashinzwe gushakira abafatanyabikorwa uwo mushinga, avuga ko nyuma yo kuvukira i Nyabirehe akahigira amashuri abanza, hamubereye umusingi wo kwiga akagera ku rwego rwa Dogiteri, aho ari muganga mu bitaro bya Kaminuza y’u Rwanda i Butare (CHUB), muri serivise y’indembe ijyanye n’ibyo yaminujemo.
Avuga ko uburyo bize bibagoye, batabyifuriza barumuna babo cyangwa bashiki babo, akaba ngo ari yo mpamvu biyemeje gushinga uwo mushinga, mu gufasha abana biga i Nyabirehe kubona ibyangombwa byose nkenerwa.
Ati “Icyaduteye imbaraga zo gukora uyu munshinga, twaravuze tuti ubuzima twizemo tugenda n’ibirenge nta kweto twambara, imvura itunyagira amakaye akaducikiraho, twiga nta rumuri, ese na barumuna bacu bakomeze iyo nzira? Tuti oya, reka duhure turebe icyo twafasha ikigo cyatureze dufasha n’igihugu muri rusange”.
Ni igikorwa cyashimishije ubuyobozi bw’Akarere ka Musanze n’ubuyobozi bw’ikigo cya Nyabirehe, aho bavuga ko ibyo bikorwa remezo bije kubakura mu bwigunge, aho ireme ry’uburezi n’ubuzima bwiza bw’abana n’abarimu bugiye kwiyongera.
Umuyobozi w’ikigo cy’amashuri abanza cya Nyabirehe Nshimiyimana Bernard agira ati “Twajyaga dutekereza uburyo tuzabona amashanyarazi bikadushobera kandi ikigo nta mikoro cyari gifite, na Leta ikareba uburyo izawukurura iwuvana muri Nyabihu bikanga, none abana bacu twirereye baragarutse bati reka dufashe barumuna bacu na bashiki bacu”.
Arongera ati “Tukibona uyu muriro twabyakiriye neza kuko nta terambere ryabaho nta koranabuhanga, abarimu twirirwaga tubunga tujya gushaka aho twacomeka telefoni ariko ubu byakemutse, si umuriro gusa baduhaye na mudasobwa eshatu baranazitwigisha, abarimu twese baduha smart phone, ibyo tutari kubasha kwigurira, none turanezerewe ku ikoranabuhanga turasatira Abanyakigali, ubu ntibadukanga rwose”.
Habyarimana Innocent, umuyobozi wa Njyanama y’Umurenge wa Gataraga waje ahagarariye ubuyobozi bwa Leta, yavuze ko igikorwa remezo cy’amashanyarazi cyahawe ikigo cy’amashuri abanza cya Nyabirehe bakiriye, bigiye gufasha icyo kigo kuva mu buryo bwo kwigisha bwa Gakondo bajya mu buryo bugezweho bw’ikoranabuhanga, avuga ko ubumenyi bw’abana bugiye kurushaho kwiyongera”.
Ati “Abana bacu hari ibikorwa bitajyaga bibageraho kandi babyemerewe na Leta yacu, nka gahunda ya mudasobwa imwe kuri buri mwana (One laptop per Child), ubu na bo bagiye kujya bazikoresha biyongere ubumenyi mu ikoranabuhanga, nibagera mu mashuri yisumbuye bitware neza, turasaba ubuyobozi bw’iki kigo gusigasira iki gikorwa remezo kugira ngo kizarambe”.
Uretse ibyo bikorwa remezo by’amashanyarazi, mu rwego rwo gukomeza kuzamura ireme ry’uburezi no guha abanyeshuri ubuzima bwiza no kwita ku bidukikije ku bufatanye n’umuterankunga witwa Move Up Global, umushinga IESI ukomeje gufasha icyo kigo mu kugeza ikoranabuhanga mu barezi aho bahawe Mudasobwa eshatu zigendanwa bigishwa no kuzikoresha, bahabwa smart phone ndetse na internet, mu rwego rwo kubafasha gukora ubushakashatsi bubafasha kongera ubumenyi mu byo bigisha.
Indi mishinga IESI iteganya kugeza muri icyo kigo cy’amashuri, harimo umushinga wo kubegereza isomero ugeze kuri 80%, guhugurira abarezi gukora amasabune mu rwego rwo kunoza isuku muri icyo kigo, korora inkoko zitanga amagi no kubaka uturima tw’igikoni mu gufasha abana kubona indyo yuzuye.
Uwo mushinga kandi urateganya kujya ugenera abana batishoboye ibikoresho by’ishuri,kububakira ibibuga bigenewe imikino inyuranye, kubaka icyumba cy’umukobwa, no kongerera ubushobozi ishuri ry’inshuke, ndetse no kubaka uruzitiro rw’icyo kigo mu rwego rwo kurinda abantu kuvogera icyo kigo no kubuza abana kurangara.
Ikigo cy’amashuri abanza cya Nyabirehe giherereye munsi y’ishyamba rikikije imisozi y’ibirunga, cyubatswe mu mwaka wa 1978, kugeza ubu kikaba gifite abana 992, bagizwe n’abakobwa 484 n’abahungu 508, kikagira abarimu 21.
Ibitekerezo ( 3 )
I applaud this incredible organization. I wish all of us could do the same. #Indashyikirwa. Very well written but would love to hear more about future priorities including reaching more schools and communities in the district. #StrongLeaders #AmazingWork. Ibi nibyiza kubona ubuyobozi bw ibanze bushyigikira ibikorwa nkibi. Abandi nabo basubire iwabo bahagire heza. Igihugu cyacu gihinduke paradizo.Umunyamakuru wa Kigali yanditse iyinkuru mukinyarwanda benshi twakwigiraho.


text:
Kuri iyi si dutuye uzatembera ugerageze kugera kure hashoboka hatandukanye n’aho wageze mbere, hakaba hari aho ushobora kuzagera cyangwa waba warageze ukaba wahabona nk’ahantu hadasanzwe bitewe n’imimerere yaho kuri wowe.
Nibyo koko hari ibyo uzabona bikagutera gutekereza cyane no kubyibazaho kugira ngo ubashe kubisobanukirwa, akaba ari yo mpamvu kuri iyi si hari ahantu hatangaje cyangwa ahantu h’amayobera, bitewe nuko haba harananiye abahanga n’inzobere mu buvumbuzi bw’isi.
Ikindi ni uko ibi byose bivugwa nk’amayobera bigenda bigaragara mu bihugu bimwe na bimwe biri kuri iyi si dutuye, bikaba bikomeza kuvugwa nk’ibyayobeye abantu harimo n’abahanga bitewe no kutabigiraho amakuru ahagije, cyangwa bitavugwaho rumwe kuko nabwo nta makuru yizewe aba ahari abisobanura neza.
Ibi bituma rimwe na rimwe aha hantu hafatwa nk’ahatemewe kugendwa na buri wese.
Iyi ni yo mpamvu twabateguriye urutonde rwa hamwe mu hantu hatanu hatangaje kuri iyi si, bitewe n’imiterere yaho.
5. Pyramid (Piramide) nini yo mu Misiri
Iyi ni pyramid nini iherereye mu gace ka Giza mu Misiri, iteye mu buryo butangaje bitewe n’uburyo ireshya, imyaka imaze n’uko ikomeza kugaragara.
Iyi pyramida ikaba ari imwe muri pyramide eshatu ndende kandi zishaje mu ziherereye mu gace ka Giza.
Iyo pyramid yubatswe muri 2580 -2560 mbere ya Yesu, ikaba ifite metero 146.7 z’ubutumburuke na metero 230.34 z’uburebure, ikaba kandi ifite umubyimba (volume) ungana na metero kibe (cubic metres) 2,583,283.
Abenshi mu bahanga mu by’ubwubatsi, bagiye batangazwa n’uburyo yubatsemo banagerageza kuyubaka ariko biranga, ari na byo byatumye abahanga n’abandi bantu ku isi bakomeza kwibaza niba yaba yarubatswe n’abantu basanzwe cyangwa se wenda haba hari izindi mbaraga zidasanzwe zaba zarakoreshejwe mu kuyubaka.
4. The Ryugyong Hotel
Iyi ni hoteli iherereye mu gihugu cya Koreya ya Ruguru mu mujyi wa Pyongyang, ikaba na yo ari imwe mu nyubako zivugwaho amayobera menshi.
Iyi nyubako yubatse mu ishusho ya pyramid kandi ikaba ari inyubako buri muturage wa Korea ya Ruguru atarinjiramo.Ifite uburebure bungana na metero 300.02.
Ni inyubako izwiho kuba iya 150 bitewe nuko ari ko imiturirwa yayo ingana, ikaba yaratangiye kubakwa mu 1987 ikaza guhagarara mu 1992, kandi ikaba yaregukanye agahigo k’inyubako igaragara neza inahenze, gusa idakoreshwa.
Ikindi ngo ni uko iyi nyubako ishobora kuba irimo imyuka mibi cyangwa abakurambere y’abaperezida bose bazayobora iki gihugu nkuko bava mu muryango umwe.
3. Blood Fall
Blood fall ni isumo ryitiriwe ‘isumo ry’amaraso’, rikaba riherereye mu nyanja ya Atlantic.
Umuntu wese mu bahageze atangazwa no kubona amaraso atemba mu nyanja aho abantu benshi bagiye bavuga ko ari amaraso y’abantu bahiyahuriye none bitewe nuko bari benshi akaba ari bwo akiri kuza.
Abantu bakomeje kwibaza icyaba gitera iryo bara ry’umutuku, nyuma ni bwo abashakashatsi baje kuvumbura banatangaza ko muri ayo mazi harimo ikinyabutabire cya ‘Iron-oxide’, gituma amazi ahindura ibara agasa nk’umutuku, akaba ari ho bahereye bahita isumo ry’amaraso.
2. The bridge of Ovartoun
Iki ni ikiraro giherereye muri Scotland mu bwami bw’Abongereza. Iki kiraro kuri ubu gifatwa nk’ikiraro kizira ko gicaho imbwa kuko buri mbwa yose ikigezeho yumva hari imbaraga zitazwi ziyisunikira kukirenga ikumva ihaze ubuzima ikiyahura.
Ikindi kandi ni uko zimwe mubwa zagerageje kugicaho zikarokoka kwiyahura ni uko iyo zongeraga kugicaho zumvaga zihaze zishaka kwiyahura ibi bikaba byaratumye akagace bakabuza abantu bagendana imbwa kuko hatazwi neza icyaba gitera ubu bwiyahuzi bw’ibwa kuri iki kiraro.
1. The skeleton Lake of Roopkund
Iki ni ikiyaga giherereye mu gihugu cy’ubuhinde kikaba kizwiho kuba hari igihe kijya kigera kikarerembeshaho amagufa y’abantu hejuru yacyo, bikaba byaramaze igihe kinini cyane bitarabasha gusobanuka.
Igitangaje cyane ni uko hari igihe kigera ano magufa ntiyongere kureremba hejuru ahubwo akazimira bikaba bivugwa ko aya magufa yaba ari ay’abasirikare b’Abahinde, abandi bakavuga ko yaba ari ay’abasirikare b’Abayapani barwanye intambara zitandukanye cyangwa bararwanye intambara ya kabiri y’isi, bakahapfira ari benshi.


text:
Ikintu gishobora kubabaza umugore cyangwa umugabo, ni ugusanga uwo bashakanye arimo kumuca inyuma, ariko buryo nubwo waba utamufashe ariko hari bimwe mu bimenyetso bishobora kukwereka ko umugore wawe umusangiye n’abandi.
1.Kugira ingendo za buri kanya:
Gukora ingendo zimwe na zimwe, ngaho ngo yagiye gusura umuntu biganye, yagiye gusura uwo mu muryango we, yagiye gusura abarwayi mu bitaro, ndetse n’ahandi. Ibi abikora ahanini yigiriye gusohoka n’ihabara baba bacuditse kure y’aho umugabo we akorera kandi akabanza agateguza abo yabeshye umugabo ko ari bujye gusura kuburyo umugabo we n’abahamagara bamubwira ko ahari nta kibazo kandi yiciriye izindi nzira. Noneho yava muri gahunda ze akabona guca hahantu yabwiye umugabo akagira n’icyo yitwaza cyaho kugira ngo umugabo we amwice mu bwonko yemere ibyo yamubeshye.
2.Kuzinukwa umugabo:
Umugore uca inyuma umugabo we atangira kumuzinukwa, ntamusasire neza, bagera mu busaswa akamutera umugongo, rimwe akitwaza umunaniro ubundi akitwaza ibitotsi.
3.Gusuzugura umugabo:
Icyubahiro yahaga umugabo we kiragabanuka bikagaragarira cyane mu buryo asubiza umugabo, uko amufata mu bandi n’uburyo yanga kubahiriza ibyemezo bifatwa n’umugabo.
4.Kwigira muto mu myaka:
Abagore baca inyuma abagabo babo bakunda kugira ingeso yo kwigira bato mu myaka. Akambara utwenda tw’inkumi, akiga kuvuga nk’inkumi, akitwara nk’umukobwa muto akanagendana n’abakobwa bakiri bato ku buryo ushobora kwibwira ko ari umwangavu, aha uzasanga anambara utwenda utari usanzwe umubonana.
5.Kwigira si bindeba:
Ibibera mu rugo usanga ntacyo bikimubwiye kandi umugore ni umutima w’urugo aba agomba kumenya ibibera mu rugo byose, ibikoresho byo murugo bishaje bikenewe gusimburwa, ibikenerwa bidahari bigomba guhahwa n’ibindi byose urugo rukeneye. We usanga atabyitayeho ameze nk’utahaba.
6.Guhindura gahunda bitunguranye:
Iyo umugore cga umugabo atangiye kubwira mugenzi we ngo nciye aha, ntabwo bigishobotse ko tujyana kuko hari umuntu umbwiye ko anshaka(utuntu twinshi)… ibi akabikubwira atakubwiye undi muntu bafitanye gahunda, hari n’igihe akubwira ko ari uwo mu muryango kandi byahe birakajya.
7.Kwitabira telefoni kure yawe:
Uzasanga yanga ko ufata telefone ye, atinya ko hari ubutumwa bwaza butunguranye, guhita asiba abo yahamagaye cyangwa ubutumwa bugufi, Ntabwo aba ashaka ko umenya ko afite undi babyumva kimwe.
8.Kukwima umwanya:
Iyo umuntu agutendekeraho, umusaba akanya ngo muganire akumva ko aricyo ushaka kumubaza, wasa nk’ukomozaho akirakaza ibintu bigacika, agahakana agatsemba cyangwa agahita abigushinja ari wowe.
9.Ntaba yifuza ko musohokana:
Umugore uguca inyuma buri gihe aba yifuza ko ugenda wenyine, nta rukuko aba akigufitiye, abo baba basanzwe basohokana aba yanga ko mwahurira aho mwasohokeye ukaba wahita umukengura.
10.Kukwihamagaza buri kanya akuneka:
Agira ati “Ese Papa Cyuzuzo, urataha ryari? aha uzajye ubigirira amakenga kuko hari igihe aba akeka ko wamutanga mu rugo kandi utakubwiye ko yasohotse. Iyo umubwiye aho uri n’igihe utahira bimufasha gukoresha neza amasaha ye.


text:
Umugore wo muri Nigeria yagaragaye agerageza kwiyahura asimbuka ikiraro cya gatatu cya Mainland ashaka kujya mu nyanja.
Muri videwo yasakaye kuri interineti, abagenzi bagaragara bava mu modoka zabo bihutira kujya gufasha uwo mumugore, kugira ngo bamubuze gusimbuka ikiraro.
“Kuki ushaka kwiyahura?” umuntu umwe abaza uwo mugore mu gihe abandi bashyiramo ingufu kugirango babuze uwo umugore gusimbukira mu Nyanja.
“kugira ngo bigenda bite?” undi muntu abaza uwo umugore.
Uwo mugore washakaga kwiyahura yavugije induru ari nako agerageza kubarwanya ati: “Mundeke njyenyine.”


text:
Kigali kuwa 21 ugushyingo 2011,
Ishyaka FDU –INKINGI riramagana icyemezo cya Minisiteri y’uburezi cyo kuvanaho gahunda yo gucumbikira abanyeshuri mu bigo by’amashuri yisumbuye ya Leta. Nk’uko byatangajwe ngo iyo gahunda izatangirana n’umwaka w’amashuri wa 2012, ngo ikaba igamije kongera umubare w’abanyeshuri. Ibyemezo bya huti huti nk’ibi, bitagisha inama abarebwa nabyo baba ababyeyi, abana ndetse n’abarezi muri rusange biragaragara ko bidashyira imbere inyungu rusange z’abanyarwanda. Bityo bikaba byerekana ko Leta idashishikajwe n’uburezi bufite ireme ndetse n’imibereho myiza hamwe n’imyitwarire y’abanyeshuri.
Ibi byemezo birasonga uburezi bw’abana b’abanyarwanda n’ubundi butari bumeze neza. Mu mashuri y’ibanze hari ikibazo cy’imyigishirize ihora ihindagurika. Ingero ni nyinshi: nk’ikibazo cy’ururimi rwigishwamo ndetse n’ubushobozi buke bw’abagomba kwigisha kandi nabo batumva ururimi bigishamo; kuvanaho amafaranga yafashaga abanyeshuri bo muri za kaminuza batifashije; ikibazo cy’imishahara mito; kuvanaho amafaranga afasha abakora ubushakashatsi mu myaka irangiza kaminuza, n’ibindi.
Ibi bibazo bigaragara mu burezi byerekana ko igishishikaje Leta ari ukubona imibare myinshi yo kwerekana hirya no hino, aho gushyira imbere ireme ry’uburezi (qualité) no kurengera abana batishoboye cyangwa abaturuka mu miryango ikennye. Ni gahunda y’uburezi yashyiriweho abifite n’abatoni gusa. Leta igomba kuzirikana ko ifite inshingano yo kurerera igihugu cyose itarobanuye ndetse no kurushaho kwegera ababyeyi mu burere nyabwo bubereye u Rwanda rw’ejo.
Turasaba Leta gukora igenamigambi ry’uburezi nyaryo aho guhora ihindagura za gahunda ititaye ku nyungu cyangwa ibitekerezo bya rubanda.
FDU-INKINGI
Umuyobozi wungirije w’agateganyo
Boniface TWAGIRIMANA
Kigali kuwa 21 ugushyingo 2011,


text:
Nyanza: Umugabo wakekwagaho kwicisha umugore we ishoka na we yapfuye.
Umugabo wo mu Murenge wa Mukingo mu Karere ka Nyanza wakekwagaho kwica umugore we amukubise ishoka mu mutwe, na we akagerageza kwiyahura mu modoka ikamugonga akajyanywa mu bitaro, yapfuye kuri iki cyumweru.
Tariki ya 3 Ukuboza 2020 nibwo Ngendahimana Gaspard w’imyaka 39 wo mu Mudugudu wa Kinyogoto mu Kagari ka Gatagara, yavuzweho kwica umugore we Muragijimana Françoise w’imyaka 29, na we agerageza kwiyahura mu modoka ariko ntiyapfa.
Bahise bamujyana mu Bitaro by’Akarere ka Nyanza kugira ngo abanze avurwe ariko kuri iki Cyumweru tariki ya 13 Ukuboza 2020 yapfuye.
Byavuzwe ko Ngendahimana yakubise umugore we ishoka mu mutwe biturutse ku makimbirane bagiranye kuko uwo mugabo yashatse kuzana mu rugo umwana yari yarabyaye hanze ariko umugore akabyanga.
Uyu muryango usize abana batatu bakiri bato kuko nta n’umwe urageza ku myaka 14 y’amavuko, umuto afite amezi atanu.
Umuyobozi w’Akarere ka Nyanza, Ntazinda Erasme, yabwiye IGIHE dukesha iyi nkuru ko uwo mugabo yamaze gupfa, naho abana basize bari kurerwa na nyirakuru ubyara nyina kandi nk’ubuyobozi bazakomeza gukurikirana imibereho yabo.
Yagize ati “Abana bari kwa nyirakuru ubyara ni we wari wabafashe, ubwo ni ugufasha uwo muryango kubatunga, n’ubwo ababyeyi babo bapfuye, abana bazakurira muri uwo muryango.”
Yasabye abaturage kwirinda intonganya n’amakimbirane kuko bibyara ingaruka zitari nziza, abagira inama yo koroherana kandi ko igihe bagiranye ibibazo bakwiye kubikemura mu buryo bw’ibiganiro, byananirana bakiyambaza imiryango yabo cyangwa ubuyobozi.
Yavuze ko igihe abashakanye bagiranye ibibazo bakabona bidashobora gukemuka, byaba byiza batandukanye mu mahoro aho kugira ngo bicane.


text:
Mu nyigisho turimo turiga duhuza gucungurwa kw’Abisiraheli muri Egiputa, no gucungurwa kwacu nk’itorero, turagaruka ku ndirimbo 2 tuzaririmba ni tugera mu juru. Turarebera hamwe kandi aho izo ndirimbo zihuriye n’aho zitandukaniye, ese ubundi twe turimo kurepeta dute ko haririmba uwarepese?
Mu myaka 430 Abisiraheli bamaze muri Egiputa, buri wese yarepetaga ku giti cye! Iyo ndirimbo rero barimo baririmba yakoze kumutima w’Imana ihita iyitwara mu i Juru. Izongera kuririmbwa nihongera kubaho gucungurwa na none (Igihe tuzaba twambuwe umubiri). Abantu bose bazaba bavuye mu isi tuzaririmba Idirimbo y’Umwana w’inatama: Abari muri Aziya, Oseyaniya, Amerika no muri Africa,... Twese ubu turi kurepeta buri wese ari iwe, buri wese mu byo anyuramo. Uwo munsi twese tuzaririmba Indirimbo y’Umwana w’Intama tuyihuriyeho, ngo hazahita hongerwaho n’iya Mose.
Ese Itorero turimo kurepeta dute? Dore uko Abisiraheli bo barepese
Abisiraheli bo kurepeta kwa bo birababaje kuko byari umubabaro: Kwari ugupfa, kwari ukurya bigoranye,... byari umubabaro! Ariko bahoraga bataka kugeza ubwo gutaka kwabo kwazamukaga kukagera ku Mana. Hano mu isi intwari irataka inyinyiriwe, n’ubundi itorero riri mu mubababaro. Mu byukuri umugeni wa Kristo w’ukuri, aho ari ntekereza ko afite imibabaro itandukanye kandi iteye ubwoba! Bamwe bari mu mibabaro itandukanye, barimo kunyura mu bigeragezo.
Ku rubu, mu karere k’ibiyaga bigari nta gutotezwa kuhagaragara, ariko nk’umuntu uri muri Somaliya ibi mvuze arabyumva, uri muri Sudani, Irac cyangwa Arabiya Sawudite ibyo mvuze arabizi! Ariko na hano naho ntitwavuga ngo ntibihari, urugero: Umupagani iyo agize irari ahita asambana akaruhuka, iyo Umuntu adakijijwe ntabwo yabura amafaranga, aba afite ukuntu agabanyaho akagavura! Ariko umukristo arihangana agapfira muri Nyagasani agasenga. Yewe n’ijambo ry’Imana hari abantu baricuritse barakira! Bagura amamodoka meza, bubaka amazu meza,... bareba wowe utabikora bakabona uri nk’injiji.
Indirimbo ya Mose n’iy’Umwana w’intama tuzaririmba, zifite aho zitandukanira kuko zaririmbwe mu bihe 2 bidahuye, ariko zifite aho zihurira:
Indirimbo ya Mose bayiririmbye bavuye muri Egiputa, bagiye muri Kanani yo mu isi. Twebwe tuzaririmba indirimbo y’Umwana w’Intama tuvuye mu isi burundu tugiye muri Kanani y’Ijuru. Izo ndirimbo ni aho zitandukaniye ariko aho zihuriye ni ku gucungurwa.
Mose ntabwo ari mu bacunguwe n’amaraso, azaba ari umukwe mukuru ariko na we azaririmba. Nituva inaha(mu Isi) tuzaririmba indirimbo y’abacunguwe, urumva rero umukwe mukuru(Mose)ntabwo yareka kuririmba. Abasaza bazaba bicaye mu ntebe z’icyubahiro, uhereye kuri Abeli, Mose, Aburahamu, bazaba bari hafi aho. (Mundebere iyo shusho!)
Uko urimo kurepeta kose: Umubabaro, ibigeragezo, intambara zitari zimwe, n’ibindi birushya umugenzi ujya mu ijuru, ntibikakwibagize ko hariho kanani y’i Juru tuzatahamo kandi hano mu isi siho iwacu.
Kurikira hano Pasiteri Desire Habyarimana, aradufasha guhuza gucungurwa kw’Abisiraheli no gucungurwa kwacu mu isezerano rishya, n’icyo bikwiye kutumarira. Ni mu kiganiro na Agakiza TV


text:
"Kandi ibimenyetso bizagumana n’abizera ngibi: bazirukana abadayimoni mu izina ryanjye, bazavuga indimi nshya, bazafata inzoka, kandi nibanywa ikintu cyica nta cyo kizabatwara na hato, bazarambika ibiganza ku barwayi bakire." Mariko16:17
Muri iki gihe turimo gusenga mu gihe cy’iminsi 10, ’Tuyobiza Imana inzira’ uyu ni umunsi 5, aho twifuje gusengera abarwayi kandi twirukana uwo mwuka hashingiwe ku butware Yesu yadusigiye nk’itorero.
Igihe Umwuka Wera yamanukaga, Imana yakoranye n’abigishwa ibintu bifatika, ibakoresha ibimenyetso n’ibitangaza. Rimwe bari ku irembo ryitwa Ryiza, babwiye ikirema bati "Ifeza n’izahabu ntabyo dufite, ariko hari ikindi dufite. Dutumbire, uturebe"
Baramubwira ngo ’Mu zina rya Yesu wapfuye akazuka, haguruka utambuke’ ahita ahaguruka ngo ahimbaza Imana mu rusengero, uwo munsi hakizwa abantu benshi!
Nahoze ntekereza muri iki gihe ifeza n’izahabu byaraje, ariko irivuga ngo haguruka utambuke ryarabuze! Niba mwe muriheruka ntabwo mbizi, ahubwo tugeze igihe umuntu ahaguruka kuvuga mu ndimi ukagira ngo akoze ikosa, mu itorero ry’abanyamwuka!
Ibi bimenyetso bizagendana n’abizera, iwanyu aho usenegera birahaheruka? Ese nimba bitagihari, byatwawe n’iki? Ese bishobora kongera kugaruka? Yesu yaravuze ngo "abantu babiri nibahuza umutima gusaba ikintu, Data wa twese azagikora." Ntabwo koronavirusi yaza hanyuma ngo twipfumbate ikomeze yice abantu gutyo gusa, oya!
Kwa Yesu dufite ubutware, dufite ubushobizi iyo twizeye amagambo ye nk’uko yayatubwiye!
Ibimenyetso bizagendana n’abizera:
Bazirukana abadayimoni mu zina rya Yesu
Umurimo wo kwirukana abadayimoni, ni umurimo wa buri munsi. Mu isengesho rya Data wa twese, harimo ijambo rivuga ngo ’Ntuduhane mu bitwoshya, ahubwo udukize umubi ". Umurimo wo kwirukana abadayimini ni umurimo wa buri munsi, kubera iki? Satani ava mu ijru yamanukanye na 1/3 cy’ingabo zitazwi umubare! Ni ukuvuga ko umuntu ashobora kuba afite dayimoni 1000 zimugendaho, isi yose igasagukirwa.
Kuko abantu bari mu isi bo tubazi umubare, wenda ni nka miliyoni umunani, ariko abadayimoni bo ntitubazi umubare kandi bo bakora kumanywa na nijoro. Mwibuke ko nk’uko abadayimoni batororoka, niko batanapfa. Dayimoni yateye Kayini ngo ajye kwica Abeli kugeza uyu mu nsi aracyari kuri tere arwana!
Itorero, ryahawe ubutware bwo kwirukana abadayimoni buri munsi. Ntukajye usenga usoze utirukanye dayimoni mu izina rya Yesu. Nudakoresha ubutware wahawe muri Kristo Yesu, Satani we azi icyo gukora!
"Kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru." Abefeso 6:12
Satani ava mu ijru yamanukanye na 1/3 cy’ingabo zitazwi umubare, azipanga mu mirwi 4. Buri gace kose kaba gafite umudayimoni ukayoboye! Buri gihugu cyose, buri muhabane wose bigira abadayimoni bategeka aho ngano. Ese iwawe dayimoni ntabwo yahigabije? Erega dayimoni yakwigabiza abana bawe, yakwigabiza urugo rwawe, umugore/umugabo wawe cyangwa n’akazi kawe. Niyo mpamvu itorero rikwiriye kugira ubutware bwo kwirukana abadayimoni.
Abadayimoni ni babi: Ntibasaza, ntibarwara, ntibasonza, ntibagira konje kandi ntibirukanwa n’urusaku birukanwa n’ubutware Yesu yadusiguye. Yesu ubutware yabukuraga he? Yasengaga hagati y’amasaha 3-4 mu rukerera. Hari n’ubwo bisaba ko dayimoni yirukanwa no gusenga no kwiyiriza ubusa, ni ko Yesu yabwiye abigishwa bari bananiwe kwirukana dayimoni mu muntu bari babazaniwe.
Bazavuga indimi nshya
Pawulo yaravuze ngo "Iyo tuvuga indimi tuba dusabana n’Imana" mu gihe abandi baba batatwumva, tuba dusabana n’Imana. Itorero ryahawe kuvuga mu ndimi, reka tubyite gusabana n’Imana ku giti cyawe. Ni ryari uheruka gusenga ugafungura amarangamutima yawe, ugasabana n’Imana? Ukumva ugeze ku mutima w’Imana, wagize ibihe byiza?
Amasengesho yose asengewe mu mubiri Satani arayatoragura, kandi akanayasubiza. Kubera iki? Yigira malayika w’umucyo. Hari abantu bazi ko Satani aba ikuzimu, ntabwo ariho aba! Aba mu kirirere n’ingabo zishinzwe gutangira amasengesho y’abera. Isengesho ryose ridasengewe mu buryo bw’Umwuka araritoragura!
Sinavuga ngo dusengere mu ndimi kuko twese tutazavuga mu ndimi, ahubwo ni ryari uheruka kugirana ubusabane n’Imana? Muri iki gihe basigaye bigisha abantu kuvuga mu ndimi, ariko indimi nshya ntizigwa ahubwo ni ubusabane umuntu agirana n’Imana ku giti cye.
Bazafata inzoka
Iyo Bibiliya ivuga inzoka, iba ishaka kuvuga uburiganya. Satani ni umuriganya azanwa: No kwica, kwiba, no kurimbura. Uzi ko Satani aturiganya, akakuriganya, n’ejo akakuriganya ukumva ari ibisanzwe. Rimwe na rimwe tukajya tuvuga ngo ’Ni ubushake bw’Imana, ni ishuri ry’Imana’, yego ushobora kuba uri mu ishuri ry’Imana iga neza, ariko nimba yarabikubwiye. Ariko niba itarabikumenyesheje birashoboka ko harimo uburangare, Satani akaba akuriganya.
Mu isi y’umwuka nta mikino, Bibiliya iravuga ngo ’KUko abo dukirana atari ab’inyama n’amaraso’(Abo tunigana nabo, mu kirundi)
“Rimwe nari ndi i kibungo muri Sake, turyamanye n’umupasiteri umwe ararota. Arota arwana n’inzoka3, ebyiri arazica imwe iraguruka iramusiga. Ahita abwira umudmu we ngo’ Mada, ntegurira igikapu ngiye gusenga nzagaruka nayo ipfuye! Ndamubwira nti” ariko pasite naje kugusura mvuye i Kigali, ugiye kunta mu nzu ngo ugiye gusenga ngo warose?” arambwira ati”Ntubizi wowe, njyewe urugamba ndwana ndaruzi!” icyakurikiye ni iki? Yaragiye ajya gusenga iminsi 3 ndamutegereza.
Aho agarukiye, arambwira ati "Noneho nabonye Imana impa insinzi kuri cya kibazo’ Uzi ibyabaye? Icyumweru gikurikiyeho haje umuntu amurogera abana3, kumwe za nzoka zaje ari eshatu. Abana babiri bagerageza kubarutsa ntibaremba cyane, umwe araremba agera muri koma! Ubwo iyo ataba yarasenze ngo ya nzoka ipfe, yari bubeho? Imana yamumugaruriye nk’uzutse kubera ya masengesho y’iminsi3!
Mbabazwa n’ukuntu abakristo aribo bantu bakina mu byo barimo. Isi y’umwijima ikora ku manywa na nijoro, ibintu byabo biradoze byubatse neza! ni twe tutazi ibyo turimo. Mu butware twahawe harimo no kuburizamo uburiganya bwa Satani.
Satani ashobora kukuriganya: Businesi yawe, yakuriganya umugabo/umugore, yakuriganya abana, akazi... Yakuriganya ibintu byari ibyawe wari ugiye kubigeraho, bikaguca mu myanya y’intoki. Ugahora wibaza kuki ntangira umushinga ugatwarwa n’abandi, kuki ntwita zikavamo?...
Nibanywa ikintu kica ntacyo kizabatwra na hato
Aha nibavuga ikintu kica, ntitwumve uburozi gusa. N’uburozi tujya tubukira mu izina rya Yesu! Ariko ibyica bishobora kuba ari poronogarafi ureba, (Hari ubwo ufungura ijambo ry’Imana ugakubitana nayo, ibintu biteye ubwoba!), bishobora kuba ari social media, bishobora kuba ari filime ureba. Ibihugu bitubura ibiribwa, abaturage babyo bicwa na kanseri ku kigero kiri hejuru. Niturya tujye tubanza tubirambikeho ibiganza, twizere ko Imana ikuyemo ibyo byica.
Ijambo ry’Imana yavuze ryose ni ukuri. Ese wizeye ibyo? Bazanywa ikintu kica, ntacyo kizabatwara na hato!
Bazarambika ibiganza ku barwayi bakire
Ushobora kuba uri ku gisasiro urwaye, mu bitaro cyangwa ahandi, ushobora kuba warahawe itangazo riteye ubwoba no kwa muganga. Ibiganza by’abantu b’Imana biba birimo farumasi byuzuye imiti ikiza!
"Nigeze kurwara igifu, kwamuganga bantegeka kuzagenda bakakibaga. Buri buke njyayo, umukecuru twasenganaga arambwira ati uzaze undebe. Ngeze yo nsanga yatetse ibiryo byose kwa muganga bambujije, arabisengera aratura ati ’Ibi biryo bivemo umuti uvura!" ndavuga nti hoya simbirya, arambwira ati rya! Uzi ko nabiriye igifu cyanjye kigahita gikira Kugeza n’ubu! Past Desire.
Nabonye abantu barambitseho ibiganza abadayimoni babavamo, hari abariye igaburo ryera bakira pararize. Nabonye abantu bakira indwara zananiranye, abaganga baravuze ko zitazakira ariko Imana ikabakiza.
Soma ibi byanditswe ubyizereremo usenge Imana igukize indwara. Kuva 15:26, Kuva 23:25
Uyu ni umunsi wa 5 mu minsi 10 yo gusenga ’Tuyobiza Imana inzira’, hibandwa mu gusengera abarwayi. Reba hano amashusho
https://youtu.be/7wpBZBeC5NQ
[email protected]


text:
Abayobozi n’ababyeyi bazakomeza gufatanya mu kurinda abana igwingira
Ubwo hatangizwaga icyumweru cyahiriwe ubuzima bw’umubyeyi n’umwana mu Murenge wa Hindiro Akarere ka Ngororero, hagarajwe imibare yereka ko imfu z’ababyeyi n’abana, igwingira byagiye bigabanuka. Baniha intego yo gukomeza gufatanya bakabirandura.
Ubushakashatsi ku mibereho y’ingo (DHS) bwagaragaje ko imfu z’ababyeyi zagabanutse zikava ku mpfu z’ababyeyi 476 mu mwaka wi 2010 zigera kuri 203 mu mwaka wi 2020 ku bana ibihumbi ijana bavuka ari bazima.
Naho kuboneza urubyaro hakoreshejwe uburyo bugezweho byariyongereye aho byavuye kuri 45% mu mwaka wi 2010 bigera kuri 58% mu mwaka wi 2020.
Gukingira abana, bavuye kuri 93% mu wa 2015 bagera kuri 96% mu wa 2020. Igwingira mu bana bari munsi y’imyaka 5 ryavuye kuri 38% mu wa 2015 rigera kuri 33% mu wa 2020, imirire mibi ihutiyeho iva kuri 2% mu wa 2015 igera kuri 1% mu wa 2020 naho ibiro bike ubigereranyije n’imyaka biva kuri 9% mu wa 2015 bigera ku 8% mu wa 2020.
Umuyobozi Mukuru muri Minisiteri y’Ubuzima, Claude Muvunyi Mambo yavuze ko hari ibigikenewe gushyirwa imbaraga nyinshi muri gahunda zigamije kuzamura ibipimo by’ubuzima harimo ibyo kurwanya imirire mibi kugira ngo babashe kugera ku ntego y’icyerekezo 2050 aho u Rwanda rwishyiriyeho intengo yo kugabanya igwingira mu bana bari munsi y’imyaka 5 kugeza ku kigero cya 5.5%.
Si uyu muyobozi gusa, ahubwo ni ababyeyi biyemeje biyemeje kugira isuku barandira n’abana igwingira.
Umubyeyi Nyirahabineza Edith yari yitabiriye uyu muhango gutangiza icyumweru cyahariwe umubyeyi n’umwana; yagize ati “tuzajya dutegura indyo yuzuye, tugire isuku mu gutegura amafunguro, mu mwambarire, ngiye kubikora n’abandi bose ndabasaba kubikora kugira ngo umwaka utaha tuzabe turi ku rugero rwiza”.
Tuyisabe jean Pierre nawe yari yitabiriye uyu muhango yagize ati “umugabo n’umugore bagiye gufatanya kugira ngo babashe kurera umwana neza”.
Akarere ka Ngororero niko kaza ku mwanya wa nyuma gafite abana bari munsi y’imyaka itanu bafite ikibazo cy’igwingira aho bari cya 50,5 % nkuko byavuye mu bushakashatsi bwakozwe na ku mibereho y’ingo (DHS) guhera 2010 – 2020.
Iyi gahunda y’icyumweru cyahariwe ubuzima bw’umubyeyi n’umwana izaba mu gihugu hose, aho yatangiye taliki 16 Gicurasi kugeza taliki 20 Gicurasi 2022. Insanganyamatsiko iragira iti “Tunoze isuku, turinde abana indwara zibatera kugwingira”.


text:
Itsinda Tough Gangs ni itsinda rimaze imyaka 13 ribayeho ryahinduye byinshi mu Rwanda yaba imyumvire yinjyana ya HIP HOP kugeza ubu abantu basigaye bayifata nk’injyana nk’izindi , aho niho abenshi babashimira urwego bagejejeho injyana yabo batagije mu Rwanda iri tsinda ryatagijwe n’abasore batanu aribo   P-FLAY, JAY POLLY ,FIRE MAN , GREEN P ndetse na BULL DOG aba basore ubu baranshwanye itsinda magingo aya ntirikibaho ariko barananengwa cyane ko hari imico basigiye urubyiruko kugeza ubu iyo mico ariyo iri kumuga u Rwanda rwejo arirwo urubyiruko
Iritsinda kugeza ubu buri muntu akora ukwe ndetse n’imyinjirize iratandukanye yewe hari n’abavugako bose icyabatanyije ari amafaranga biturutse kuri bamwe muri bo bagendaga babona amasezera abaha amafaranga buri muntu kugiti cye bityo abatarabonaga aho bakura amafara bigenda byica umubano wabo bitewe nuko bamwe bateraga imbere abandi basubira inyuma.
Reka tugaruke ku mico mibi basigiye urubyiruko rw’abanyarwanda
Batumye urubyiruko rwiyumvamo ibiyobya bwenjye biyita ngo ni aba tough ntawutazi iryo jambo aho rigejeje urubyiruko ubu dore ko umubare wabankwa ibiyobya bwenjye uri kwiyogera
Kwaga abandi bahanzi babiyita ko injyana ya mbere ari hip hop ugasanga abandi bahanzi babita nmgo ni abatinganyi bityo umubare wabakunda hip hop ugenda wiyogera
Bigishije urubyiruko kwambara imyenda itiyubashye ndetse imvugo ikanjyana n’injyendo bagenda nk’ibimuga yewe imyenda igeraho ibitirirwa nk’urugerao hari imyenda yo heru yiswe ngo ni FIRE MAN ndetse n’ibimentso by’itsinda ryabo biracicikna
Batoje urubyiruko kuvuga imvugo nyandagazi biturutse kumagambo bakoresha mubihagangano mbyabo bityo buri munyarwanda kugirango yumve ibihangano akabanza gusobanuza ayo magambo agera aho ahunduka imvugo y’urubyiruko kugeza ubu.
Ubutumwa bwanyuma bagiye banyuza mu ndirimbo zabo harimo kumvisha buri muhanzi w’umunyarwanda ko kuririmba buri gihe utagirana n’ibibazo ndetse bagiye babinyuza munzira zitari nziza ubwabo bakoresha imvugo nyandagazi ,basebanya ubwabo yewe bizanokugera ku rwego ubwabo batukana kurwego rwo hejuru.
https://www.youtube.com/watch?v=AJJwvcXTfU0


text:
ISUZU Urukurikirane rwa Diesel
50HZ
60HZ
Ibicuruzwa birambuye
Ibicuruzwa
Ibiranga:
1. Imiterere yoroheje, ubunini buto, uburemere bworoshye, byoroshye gutwara
2. Imbaraga zikomeye, gukoresha peteroli nkeya, kunyeganyega gake, imyuka ihumanya ikirere, bijyanye nibisabwa mu rwego rwo kurengera ibidukikije
3. Kuramba bihebuje, igihe kirekire cyo gukora, igihe cyo kuvugurura amasaha arenga 10000;
4. Igikorwa cyoroshye, kubona byoroshye ibikoresho byabigenewe, amafaranga make yo kubungabunga,
5. Igicuruzwa gifite ubwizerwe buhebuje kandi ubushyuhe ntarengwa bw’ibidukikije bushobora kugera kuri 60 ℃
6. Ukoresheje guverineri wa elegitoroniki ya GAC, yubatswe mugenzuzi no guhuza ibikorwa, 1500 rpm na 1800 rpm byapimwe umuvuduko ushobora guhinduka
7. Umuyoboro wa serivisi ku isi, serivisi yoroshye.


text:
Korali Family of Singers bateguye igitaramo bitiriye ‘Umuryango Mwiza’
Neema yavuze amasomo 4 yize mu myaka 4 yamaze ategereje urubyaro
Tugarutse inyuma gato ku wa 18 Kamena 2021 nibwo humvikanye inkuru nziza, hakomwa amashyi y’urwunge,ababyeyi batanga impundu, amajwi meza azira amakaraza y’abaririmbyi arumvikana intero yari imwe yagiraga ati “Hashimwe Imana itanze umwana mu muryango wa Neema Marie jeanne na Aime NDAYAMBAJE, nyuma y’Imyaka 4 bategereje urubyaro”
Ku wa 07 Mutarama 2017 nibwo umuramyi Neema yakoze ubukwe.
Umuramyi Neema aherutse kugaragara kuri youtube avuga amagambo menshi meza kandi akomeye ,akomeza abantu bihebye cyanee abantu bahuye n’ikigeragezo cyo kubura urubyaro nkuko nawe yategereje urubyaro imyaka 4, mu isengesho yatangije ikiganiro humvikanyemo amagambo meza cyane aho yasoreje kuri iyi nteruro ikomeye avuga ati “Imana ishimwe ko yumva amasengesho kandi ibasha gukora ibiruta ibyo twibwira, mu izina rya Yesu krisito Amen!” Neema yakomeje ashima cyane abantu basengera abantu kugirango babone abana nubwo batabizi ariko bakora umurimo ukomeye cyane, kuko ababyeyi baba bakeneye ayo masengesho. Yavuze ko kimwe nk’abandi babyeyi bose yashyingiwe aziko nyuma y’amezi 3 ibintu bizahita bicamo (Gusama) kuko yumvaga abishaka nkuko abantu benshi baba babyifuza. Yakomeje avuga ko muri urwo rugendo rwo gutegereza , amaze kubona Imana imuhamagariye gutegereza urubyaro yananijwe no gutegereza igihe, yagize ati “Uyu munsi ndabivuga mu buryo bworoshye ariko iyo umutima ubyibaza uba uremerewe, uba ubyibaza urira, urihisha ukarira , ku bantu nyine bateye nkanjye badashaka kubigaragaza wagira amahirwe umutware akagusanga urira kugira ngo agufashe !Ntabwo benshi babonye amarira ariko umutware wanjye yarayabonye ku buryo buhagije, umwaka wa mbere warangoye cyane!Umuntu wese wansengeye mu mwaka wa mbere yarakoze!Numvaga ari ibintu bitabaho”
Neema yavuzeko mu mwaka wa mbere bagerageje kwegera abaganga ariko barababwirango nibatuze Imana izabikora,Biyumvishaga ko bafite ikibazo ariko abaganga batabasha kukibona cyangwa icyo kibazo kiri no mu mwuka. Nyuma y’amarira menshi yagize mu rugendo rw’imyaka 4 bifuza kubyara ariko byaranze hari amasomo yize akomeye nkuko yabyivugiye muri aya magambo ati “Amasomo nakuyemo nyababwiye: Umwanzi w’umuntu ntabwo ari uwo ubona aruta cyane ibyo ubona, Ukurwanya ntabwo ari uwo muri kumwe ahubwo ni sekibi ntugafate umuntu umwitiranye nibyo agukoreye ako kanya, uwo muntu ubona aguhemukiye uyu munsi ejo bundi yazakiza amagara yawe. Icya kabiri: Nize ko ukuntu Imana ireba ibihe bitandukanye nuko tubibona, icyiza ni ugushakisha uko Imana iri kukubona muri icyo gihe. Icya gatatu: Nize ko gutegereza ku muntu w’Imana atari ibintu bikaze, ni ibintu bisanzwe. Icya nyuma: Nasanze urukundo ruruta byose dukundane!”
Yasoje ashimangirako abantu nidukundana abo babyeyi , abo bapapa bategereje abana bazisanga barababonye batigeze bababara. Yavuze ko kandi amaze kubyara atishimye cyane ahubwo umutima we wabaye nkurangaye, umera nkuwo bakoropye hashize akanya atangira kurira yibuka abantu bose badafite abana.
Imana ibyo idukorera ntibikorera imirimo yacu myiza, uburanga, amashuri,ubutunzi n’ubwenge ahubwo ibikorera urukundo rwayo. Imana iraduha ntitugura ahubwo tuzirikaneko ari umubyeyi wacu umenya ibidukwiriye. Mugume mu mwanya mwiza ushimwa n’Imana.
Source:


text:
Inyigisho yo ku cyumweru cya 4 cya Pasika, Umwaka A, 3/5/2020
Amasomo : Int 2, 14-41 ; 2 P 2, 20-25 ; Yh 10, 1-10
Bavandimwe, icyumweru cya 4 cya Pasika bakunda kucyita icyumweru cy’Umushumba mwiza, kubera ko ivanjili y’uyu munsi ari ya yindi Yezu yigereranya n’Umushumba mwiza nyine. Iki cyumweru kandi, Kiliziya yagennye ko kiba umunsi mpuzamahanga wo gusaba ngo Imana igwize muri Kiliziya, umuhamagaro w’abasaserdoti n’abihayimana.
1.Abashumba barimo ibice bibiri
Ivanjili ya none, ibangikanya abashumba babiri. Ku ruhande rumwe, hari umushumba mwiza, ku rundi hakaba umushumba mubi. Ivanjili kandi itubwira ibiranga abo bashumba bombi. Umushumba mwiza ngo ni we mushumba w’intama, uwugarira irembo aramukingurira, intama zumva ijwi rye, amenya intama ze, intama ziramukurikira, kandi akazitangira ubugingo bwe. Umushumba mubi we ni umujura n’igisambo, ntiyinjirira mu irembo ry’intama, ahubwo yuririra ahandi, intama ntizimukurikira, ahubwo ziramuhunga kuko zitazi ijwi rye.
Abo bashumba babiri ni bande? Igisubizo cy’iki kibazo kiroroshye: Umushumba mwiza ni Yezu ubwe. Mu ntangiriro, Abayisraheli bari aborozi b’abimukira, bagendaga bimuka bakurikiye ubwatsi bw’amatungo yabo. Ubwo buzima bwabo bwo korora amatungo, bwinjiye cyane mu muco wabo, ndetse bukanigaragaza mu mvugo yabo. Akenshi iyo bashakaga kuvuga isano iri hagati y’umwami n’abaturage, cyangwa se isano iri hagati y’Imana n’umuryango wayo, bifashishaga imvugo ishushanya y’ubuzima bwa gishumba. Ni muri ubwo buryo bavugaga ko Imana ari yo mushumba nyawe wa Israheli, Israheli na yo ikaba ishyo ryo mu rwuri rw’Imana. Icyo kigereranyo kigaragara henshi mu Isezerano rya kera. Kuvuga rero ko Yezu ari umushumba mwiza, byibutsa iyo mvugo yakunze gukoreshwa kenshi mbere ye, kandi mu by’ukuri ni We yashushanyaga : ni We mushumba nyawe, bitari gusa ku muryango w’Imana Israheli, ahubwo azaba umushumba w’amahanga yose.
Umushumba mubi se we ni nde? Yezu abo yita abashumba b’abajura n’ibisambo ni bantu ki ? Nk’uko tumaze kubivuga, ikigereranyo cy’umushumba cyakoreshwaga ku bayobozi b’umuryango w’Imana, gishaka kumvikanisha ko, nk’uko umushumba agomba kwita ku bushyo bwe, na bo bagomba kwita ku bo bashinzwe, bakamemya ikibabeshaho, kandi bakabarinda. Ni kenshi Abahanuzi batandukanye bagiye bibasira abayobozi b’umuryango wa Israheli, kubera ko bateshutse ku nshingano zabo. Aha twakwibuka amagambo akomeye umuhanuzi Ezekiyeli yabwiye bene abo bashumba : “Bariyimbire abo bashumba ba Israheli biragira ubwabo! Mbese ye, ubundi Abashumba ntibagomba gukenura ubushyo? None mwebwe murinywera amata, murambara imyambaro y’ubwoya bw’intama, mukibagira iz’imishishe kurusha izindi, ariko ntimwite ku matungo. Intama zinanutse ntimwazondoye, iyari irwaye ntimwayivura cyangwa ngo mwomore iyakomeretse. Ntimwagaruye iyari yatannye, ngo mushakashake iyazimiye; ahubwo mukazishorerana ubugome n’umwaga. Zaratatanye kuko nta mushumba, zihinduka umuhigo w’inyamaswa z’ishyamba kuko zatatanyijwe. Dore amatungo yanjye arangara ku misozi yose n’ahantu hose hirengeye; yakwiriye imishwaro mu gihugu cyose, nta n’umwe uyitaho, nta n’uwaruhije ayashakashaka” (Ez 34, 1-6).
Abo bashumba bateshukaga ku nshingano zabo bakazimiza intama bashinzwe, si aba kera gusa, ahubwo no mu gihe cya Yezu bariho. Ni yo mpamvu Yezu yivugira ko yoherejwe gushaka intama zazimiye za Israheli (Mt 15, 24). Ni kenshi kandi twumva Yezu agirira impuhwe abantu mu Ivanjili, akavuga ko imbaga yamukurikiraga imeze nk’intama zitagira umushumba (Mt 9, 36). Ngabo rero abashumba babi, b’abajura, ibisambo n’abacanshuro, bata intama zigasigara zonyine. Mu gihe cya Yezu, abo bashumba bari Abafarizayi, Abigishamategeko, abaherezabitambo n’Abakuru b’umuryango. Ni bo Yezu yabwiraga aya magambo.
2.Abashumba b’iki gihe turimo
Ese twavuga ko abashumba bo mu gihe cyacu na bo barimo ibyo bice bibiri? Yego abashumba bo mu gihe cyane none na bo barimo ibice bibiri. Hari abashumba beza bitangira ubushyo. Hari n’abaza koko ari abanyamahanga batazwi n’intama, bakaza ari ibyaduka, bakiyita Abashumba, Abadiyakoni, “Bishopu” cyangwa “Apotere”; bagashinga amadini y’urudaca, maze intama zikava mu rugo zikabohoka inyuma. Iyo witegereje neza, usanga basa na bariya Yezu na Ezekiyeli bavugaga haruguru: kwiragira ubwabo aho gukenura ubushyo, kwinywera amata y’intama ndetse iz’imishishe bakazibaga. Kandi koko igishishikaza abo bacanshuro, ni uguturisha menshi no gusahura intama bihaye kuragira, ibyo bazambuye bakabyiyambikamo imyenda y’imihemba, bakabiryamo by’agatangaza kandi bakabyubakamo inzu z’akataraboneka. Iwacu muri Kiliziya, icyo gishuko naho gishobora kuhagera. Abafite inshingano zo kuyobora bagomba guhora bashishoza.
3.Ibimenyetso by’ibihe
Hari ibimenyetso bimwe na bimwe dushobora kureberaho ko umushumba yananiwe cyangwa yadohotse. Ikimenyetso cya mbere kigaragaza ko amatungo afite ikibazo ni ukumena. Umushumba ucyura amatungo, mu gitondo yakanguka agasanga yamennye yagiye kona imyaka y’abandi, agomba kumenya ko yananiwe cyangwa yadohotse: izo aragiye ntizihaga, ararumanza. Iyo uri umusaserdoti ukabona abakristu bawe baragenda bagabanuka mu Kiliziya, waperereza ugasanga bashiriye mu tundi tudini turi hafi aho, ni ikimenyetso cyagombye kugutera kwikebuka, ukareba niba utaradohotse cyangwa ukananirwa. Aho gushakira mbere na mbere ni mu nyigisho no mu masakaramentu utanga, ndetse n’uburyo ufasha abo ushinzwe gusenga. Ese bibamara inyota n’inzara bafitiye Imana? Dushobora gufatira urugero ku nyigisho Petero yatanze mu isomo rya mbere. Ni inyigisho yageze ku mutima abamwumvaga, kandi bifatira icyemezo cyo guhindura imibereho. Koko rero, intama, kumena zikajya guhunahuna mu kw’abandi zishobora kuba zirumanga.
Gusa nanone, kumena kw’amatungo ni ikimenyetso, kuko bishobora no kuba atari ukuri. Kumena kw’amatungo ntibiterwa no kudahaga gusa. Amatungo ashobora kumena kandi yahaze, bitewe n’umururumba wayo. Icyo gihe ikosa si iry’umushumba, ni amatungo adashobotse. Hari abakristu bagira ingeso yo gutaratamba mu ngirwamadini kandi ntacyo baburanye Kiliziya. Hari abagenda kubera agahararo, ariko abagenda benshi ni ukubera inyungu zabo zitandukanye. Inka yica kandi igatera imigeri, igeraho ikananiza umushumba. Ni ngombwa burya ko intama na zo zorohera umushumba akaziragira.
Ikindi kimenyetso gisa n’aho ari gito ariko mu by’ukuri gikomeye, ni Yezu wagitanze: ni ukumenya. Iyo umushumba ahise abantu bakibaza uwo ari we, ugasanga mu bushyo bwe ntazwi, cyangwa n’abamuzi bakagira ipfunwe ryo kumwita umushumba wabo, na cyo ni ikimenyetso gikomeye. Burya iyo umusaserdoti ahise, abana bakaza biruka bati : “Padiri, Padiri!”; n’abakristu bati : “Dore Padiri wacu arahise”, ni ikimenyetso kigaragaza ko bakuzi. Iyo bakuzi, bakakwita uwabo (Padiri wacu), biganisha kuri bya bindi Yezu yavugaga ku mushumba mwiza: intama ze ziramuzi na we akazimenya. Iyo nshinga kumenya muri Bibiliya, ivuga ikintu kirenze kuba uzi amazina n’umwirondoro w’umuntu; isobanura kwiyumvamo intama na zo zikakwiyumvamo, kunga ubumwe na zo, gusabana na zo.
Ikimenyetso cya nyuma twavuga, ni ukubura uburyohe. Burya ikiranga umushumba nyawe, ni ukuryoherwa no kuragira. Nabyirukanye n’umusore wigaga mu mashuri yisumbuye. Yigaga ahantu hendaga kuba kure. Akiri muto yari yararagiye inka igihe kirekire. Kenshi rero iyo yabaga ari ku ishuri, yakumburaga kuragira inka, agasaba uruhushya, rimwe na rimwe barumwima agatoroka akaza kuragira! Hari ubwo yazaga ku wa kane, agasubirayo ku cyumweru nimugoroba, akagenda yishimye cyane. Kumubona inyuma y’inka byari bishimishije. Umushumba nyawe, iyo abonye inka zirisha zishishikaye, araryoherwa; yazicyura zicyuye amabondo, akizihirwa agataha aziririmbira, ndetse yagera mu rugo rimwe na rimwe kurya bikamunanira kubera guhaga umunezero.
4.Uburyo bwo kuragira intama
Umushumba amenya kuragira iyo azi no kurisha. Mutagatifu Agusitini ari umwepiskopi, yajyaga yigisha abo yari ashinzwe kuragira, ababwira ko aho arisha na bo ari ho abaragira. Kwigisha bisaba kubanza kwiga no guhora wiga; gutagatifuza, bisaba kubanza kwitagatifuza; kuyobora bisaba kubanza kuyoboka (Umushumba mukuru). Iyo umushumba azi kubanza kurisha, no kuragira biramworohera.
5.Intama n’inshingano zazo
Ivanjili ya none ntivuga gusa inshingano z’umushumba, ahubwo igaragaza n’inshingano z’intama.
1).Kumva
Inshingano ya mbere ni ukumva ijwi ry’umushumba. Muri Bibilya kumva bivuga ibintu bitatu. Icya mbere ni ukutumvirana. Ni ukuvuga kumva neza icyo ubwirwa. Hari umwana twakinanaga ndi muto wakundaga kurangara cyane, iyo se yamutumaga isuka, yamuzaniraga inkono y’itabi ! Icya kabiri ni ukuzirikana. Ntibihagije kumvisha amatwi ijambo tubwirwa, ni ngombwa no kurizirikana. Kuzirikana ni nko gukanjakanja ibyo urya. Icyo gihe birakuyoboka. Iyo utazirikana ibyo ubwirwa, bisohoka uko byinjiye, mbese nk’umwana bagaburiye impungure, akajya azihirikira aho atazikojejeho iryinyo! Zinjirira hejuru zigasohokera hepfo zisa uko zasaga zinjira. Icya gatatu, kumva nyabyo, ni ugushyira mu bikorwa. Yezu ni we utubwira ko umuntu wumva ijambo ntarishyire mu bikorwa, ameze nk’umusazi wubaka inzu ku musenyi ibiza byaza igahirima igahiduka ubushingwe.
2).Gukurikira
Inshingano ya kabiri y’intama ni ugukurikira umushumba. Gukurikira bisobanura gukurikiza. Aha twakwibuka amagambo y’indirimbo dukunda kuririmba mu gihe cyo guhazwa: tugenze uko ugenza, rugero rwacu (…), tukumenye, dukundane, wowe Nzira ijyana mu ijuru kubana n’Imana. Ni na byo isomo rya kabiri ryatwibukije: ko Yezu yadusigiye urugero tugomba gukurikiza.
3).Kudakurira uw’ahandi
Inshingano ya gatatu ni ukudakurikira uw’ahandi. Aha ni ukwirinda kuba nka za ntama zimena kandi ntacyo zabuze. Ni ukwirinda kwiruka inyuma y’inyigisho z’ubuyobe zagwiriye muri iki gihe turimo. Ni ukuba urugingo nyabuzima rwa Kiliziya Umubyeyi wacu.
Ndagira ngo nsoreze ku bintu bitatu byiza, ariko birutana mu bwiza. Hari ikintu cyiza: kuba umushumba mwiza. Hari ikindi cyiza cyane: kuba intama. Hari ikindi cyiza bihebuje: ubumwe hagati y’intama n’umushumba (ni ukuvuga ko umushumba azi intama na zo zikamumenya). Ngizo inzozi za Yezu. Twese, abashumba n’intama, tumufashe kuzikabya.
Padiri Théodose MWITEGERE, Diyosezi ya Nyundo.


text:
Korali Elayo iri kwitegura kujya I Kigali mu ivugabutumwa.
Korali Elayo imwe muri korali zikorera umurimo w’Imana muri Kaminuza y’U Rwanda,Ishami rya Huye kandi ibarizwa muri CEP UR HUYE,iri gutegura urugendo rw’ivugabutumwa mu mujyi mukuru w’i gihugu cy’u Rwanda ,KIGALI.
Umuryango w’abanyeshuri b’abapantekote bakorera umurimo w’Imana muri kaminuza y’u Rwanda,Ishami rya Huye witwa CEP UR HUYE,uyu muryango ugira korali enye hamwe n’itsinda ryo kuramya(Worship team),Imwe muri izi korali yitwa ELAYO bisobanura amavuta yomora iri kwitegura urugendo rw’ivugabutumwa muri Kigali,aho yatumiwe mu muhango wo gusengera abayobozi bashya b’umuryango w’abanyeshuri b’abapantekote bo muri kaminuza y’u Rwanda ishami rya Remera(CEP UR REMERA).uyu muhango uteganyijwe ko uzaba ku itariki 12 ukuboza 2021 kandi ukaba uzitabirwa n’Umushumba mukuru Pasiteri Isaie NDAYIZEYE, Kandi uyu muhango uzakurikirwa n’igiterane kizaba kugeza ku isaha ya saa kumi n’imwe zo kuri uwo munsi.
Amakuru IDC(information Display Commission) ikesha Umuyobozi wa Korali Elayo,Obed NIYOKWIZERWA ni uko imyiteguro igeze kure ,bitegura uru rugendo kandi ari nako bakomeza kurusengera ko ntakabuza bazajya kuvuga ubutumwa. Yakomeje asaba abandi batabarizwa muri iyi korali ko nabo bakomeza kubasengera Imana ikazaba nabo.
Nkuko muri Bibiliya havuga ngo” Nuko mugende muhindure abantu bo mu mahanga yose abigishwa, mubabatiza mu izina rya Data wa twese n’Umwana n’Umwuka Wera,” Matayo 28:19.Korali Elayo igiye gukora ibyo Umwami Yesu yavuze.Benedata,mukomeze gusengera iri vugabutumwa,Umwami Mana azabane na Korali Elayo.
Shalom!
1,548 total views, 2 views today
1 COMMENTS
-
Imana izaba nabo kandi izabakoreshe ibyubutwari turakomeza kubasengera cyane


text:
ESE WOWE, NYUMA YO KUVAHO KWA NYAKWIGENDERA,NI GUTE UZAYOBORA ABANYARWANDA?
Hits: 47
Ndagirango buri munsi nubona nyagasani aguhaye guhumeka,ujye ufata akanya,utekereze uburyo mu minsi iri mbere nuramuka ubaye umwe mu bayobozi b’igihugu,nigute uzayobora abanyarwanda?waba uzikomereza umwuka w’ikinyoma twasanze?cyangwa ushobora guhagarara kigabo nk’umuntu Imana yatoranyije mu gihe gisa nk’iki,ukarwanya ikinyoma cya repubulika!?
Reka mvuge nti,niba ugitekerereza mu moko no mu mwuka w’ikinyoma,nta mwanya ufite murwagasabo,ngirango ikinyoma cy’Abahutu+icy’Abatutsi=bingana (0) urwango rw’Abahutu+urw’Abatutsi=(0)ivangura moko ry’Abatutsi+iry’Abahutu=(0)ubwose koko dushingiye kubigaragara murabona ejo hazaza h’Urwanda,har’icyo tuzasigira abazadukomokaho?cyangwa n’uguhora mu ntambara no gusahura igihugu tukigira mu mahanga.Bitekerezeho wibaze iryo shyaka urimo urebe ko har’icyo ryageza kubanyarwanda,nusanga wibeshya,wifate utegereze igihe gikwiriye cy’Imana urebe ko Uwiteka atazaguha icyerekezo kandi gikwiriye.
UWARUSHYE NTARUHUKA!
Nibyo koko babivuze ukuri,uwarushye ntaruhuka,kubera iki?abakurambere baciye uyu mugani?ngo umugani ugana akariho.Urebye abanyarwanda bo mu bwoko bw’Abatutsi umuruho barushye igihe bahungaga muri 1959,ntawatekerezaga yuko bakabaye aribo bongeye guhunga ingoma y’Abega bimitse bibwira ngo n’ingoma ntutsi.Bababwiye ngo nimureke dushyireho umuhutu kugirango amahanga atatubona nabi,hanyuma tuzabone kuzana umwami kuko twebwe amahanga aratwanga kandi araturwanya,abandi nabo bati nibyo!Mu gihe abantu bagitegereje bati duteye Congo kuko abahutu bashobora kugaruka bakadusubiza ishyanga,abatutsi bati sawa!Mukanya gato bati Pasteur Bizimungu ashyigikiye abahutu benewabo abatutsi bati ntarare ku ngoma.
Bati noneho hagomba kuba amatora y’umukuru w’igihugu kugirango haboneke ubutegetsi bubereye abatutsi,kandi kagame niwe ugomba kuba umutegetsi mukuru dore igihe twaruhiye bandi bati sawa kabisa,naho ntibamenye ko Abega bibereye mu migambi yogushaka uburyo bimika “Kega ka kagara ka KAGAME”amaze kwima ingoma,ati Urwanda nta mwami rufite,ahubwo natahe nkabanyarwanda bose azahabwa aho atura naho iby’ubwami nasubize amerwe mu isaho.
Ubwo intambara yoguhiga abanyarwanda bo mu muryango w’abanyiginya iba iratangiye,nibwo ba SEBARENZI bahise bahunga nabandi bari bashyigikiye gutaha kumwami baricwa,ubwo umwakagara afatanya ikibazo cy’ubwami na jenocide yakorewe abanyarwanda bo mu bwoko bw’Abatutsi agira amahirwe haduka imvugo ivuga ko abatavuga rumwe n’ubutegetsi arabagize umutwe witera bwoba,ubwo nawe afatiraho yongezamo vitensi maze karahava,ibisasu aba abikuye mububiko Col.Karangwa John waruvuye mu mahugurwa yoguteza akavuyo no kugahosha aba abonye ikiraka ndibuka icyo gihe yari Major,ibisasu arabitera,ibinyamakuru bimushyira mu majwi bati ambara col.Uruhuke akazi ukoze abandi bazagakomeza.Ubwo Kayumba Karegeya Ingabire bashyirwa mugatebo kabaterroriste maze Gen.Nziza na Gen.Kagame babiha umugisha,none bategereje urugiye kubakura ku isi, surely will continue like this? or we need some changes? God please help us let us your will be done in our country.


text:
- Isomero rya mbere
- Icyumba cya mbere
- Inyubako yubatswe Intego
- Amafaranga arakura
- Kugaragara kw'isomero ry'igihugu rya Biyelorusiya
- Umushinga udasanzwe
- Isomero ryigihugu - ikimenyetso cyigihugu
- Ibipimo bimwe byubaka bitangaje
- Biyelorusiya Diamond uyumunsi
- Andi masomero
Inyubako nshya yububiko bwibitabo bwigihugu cya Biyelorusiya ni nziza, umwimerere kandi wihariye kuburyo bukwiye nk'ikiranga igihugu. Umurwa mukuru w’isi urashobora kwishimira kubitsa ibitabo - amafaranga akungahaye ntabwo ahujwe gusa nuburyo bumwe bwubatswe hamwe nuburyo budasanzwe bwinyubako yubatswe na Repubulika ya Biyelorusiya. Isomero ry’igihugu ni ikigo cy’ubushakashatsi cyihariye gikora siyanse nubuhanga bugezweho muri kano karere.
Isomero rya mbere
. bita "Isomero rya Leta ya Biyelorusiya na Isomero rya Kaminuza" (ubwayo Repubulika yari ifite amagambo ahinnye ya BSSR). Ikigega cyambere cyari kingana nibihumbi 60. Ariko byahise byuzuzwa nimbaraga zigihugu cyose ndetse no mumasomero yigenga.
Icyumba cya mbere
AmatekaIsomero ry’igihugu cya Biyelorusiya ryatangiriye mu nzu ya Yubile - inyubako yubatswe mu 1913 mu rwego rwo kwizihiza isabukuru y’imyaka 300 ingoma ya Romanov, aho kiliziya n’inzu ndangamurage ya kera byari biherereye mu rwego rwa musenyeri. Iyi nyubako yubatswe muburyo bwa retrospective-Rusiya, bidasanzwe mumujyi. Twabibutsa ko isomero rikuru rya republika ryagiye rihora mu nyubako zambere zigaragara.
Mu 1926, ikigega cyo kubika cyiyongereye kugera ku bihumbi 300, kandi abasomyi biyongera inshuro 5. Isomero rihinduka ikigo cyigenga, kandi kubyo gikeneye bahisemo kubaka inyubako idasanzwe, nayo yagiye mu mateka ya republika idasanzwe, umwimerere kandi ifite intego - isomero rihinduka ihuriro ryibitekerezo bya siyansi gusa, ariko kandi kubaka umuco no kubaka igihugu.
Inyubako yubatswe Intego
Umushinga wa Georgy Lavrov watoranijwe mubikorwa byatanzwe. Yasabye inyubako nshya ya Minsk, aho yashakaga gushushanya sisitemu yo guhuza imibare - kugirango ashimangire itandukaniro riri hagati yuburebure bwibyumba byo gusoma nuburebure bwububiko bwibitabo buherereye mubwimbitse. Inyubako nkuru yari yiteguye kwizihiza isabukuru yimyaka 10 repubulika - yakiriye abasomyi mu 1932. Umushinga wari mwiza cyane kuburyo mugihe cacu, Inama ya republika yuburezi yigihugu iherereye murwibutso rwubatswe rwubatswe rwibihe byubaka, bikaba bike, cyane cyane muri Biyelorusiya.
Amafaranga arakura
Kwitondera cyane kubitsa ibitabo nyamukuru bya repubulikaburi gihe yishyuye Biyelorusiya. Kugeza mu 1941, Isomero ry’igihugu ryari rifite kopi zigera kuri miliyoni 2 mu bubiko bwaryo. Icyari kigoye cyane ni igihombo - Biyelorusiya yatakaje amafaranga agera kuri 83%. Byibwe inyandiko zandikishijwe intoki n'imizingo bitagira ingano, kandi byinshi byatwitswe hamwe n'inyubako.
Ariko bimaze kuba mu 1943, hamwe nimbaraga zigihugu, amafaranga yububiko bwibitabo bwa Biyelorusiya yatangiye kugarurwa. Mu myaka ya za 1950 rwagati, inyubako ya Georgy Lavrov ntiyari igishoboye kwihanganira urujya n'uruza rw'abasomyi. Ariko muri 1989 gusa, habaye amarushanwa yimishinga yinyubako nshya.
Kugaragara kw'isomero ry'igihugu rya Biyelorusiya
Nyuma ya "parade yubusugire" BSSR yamenyekanye kumugaragaro nka Repubulika ya Biyelorusiya. Isomero ry’igihugu ryashoboraga kandi kuba ryaranze igihugu gishya. "Kubaka ikinyejana" byegerejwe cyane (abantu 5.000 nimiryango 200 bagize uruhare mubwubatsi), nubwo igihugu cyari gifite ibindi bibazo bihagije. Ishyirwa mu bikorwa ry'umushinga w'abubatsi Viktor Kramarenko na Mikhail Vinogradov, batsinze mu 1989, ryatangiye mu 2002. Bakoranye ishyaka ryinshi, kubera ko umushinga “Diamond wo muri Biyelorusiya”, ugereranya agaciro, ubutunzi n'uburambe mu bumenyi hamwe nawo. shusho, yatsinze abantu bose.
Umushinga udasanzwe
. Iyi miterere idasanzwe itwikiriwe nikirahure cyerekana indorerwamo,shyira kuri stylobate, ubwoko bwa stand-podium.
Ubwubatsi bwakomeje ku buryo bwihuse - bakoraga amasaha yose, kandi akenshi abantu bagera ku 3000 bari aho bubaka icyarimwe. Iyi nyubako yafunguwe ifite icyubahiro kinini, gifite ishingiro, perezida yitabiriwe na perezida, yabaye ku ya 16 Kamena 2006, isobanura ibiciro byose, ihaza ibyifuzo byose. Iki ni igihangano Biyelorusiya yose yishimiye. Isomero ry’igihugu ntabwo ari ryiza cyane bidasanzwe, ni kimwe mububiko bwibitabo byisi bigezweho bibera icyarimwe ubushakashatsi, amakuru, imibereho-politiki na societe-umuco.
Isomero ryigihugu - ikimenyetso cyigihugu
. Irerekana imigambi ku nsanganyamatsiko yiterambere ryimyandikire, ibyavuzwe na Francysk Skaryna ubwe kubyerekeranye numuntu uharanira gutungana, kumera nkImana, byahinduwe mundimi 19 zisi. Abahanzi beza nabanyabugeni ba republika bakoze ku gishushanyo mbonera cyinjira. Urusobekerane rwose ruherereye muri parike nkuru yumurwa mukuru. Isomero ry’igihugu cya Biyelorusiya (ifoto iri ku mugereka) ni amabuye y'agaciro. Mu nyubako zigezweho, zidasanzwe, ariko nziza, gusa inzu ya Opera ya Sydney ihita itekereza. Urareba kandi bigutwara umwuka.
Ibipimo bimwe byubaka bitangaje
Kubijyanye n'imiterere n'ubunini bw'isomerovuga amakuru nkaya - ibyumba 20 byo gusoma bituma bishoboka guhuza ubumenyi icyarimwe abantu 2000. Mubyongeyeho, bafite aho bakorera 1.500 bagenewe gukorana na catalog ya elegitoroniki. Ububiko bwagenewe kopi miliyoni 14, kandi ubuso bwububiko bwibitabo bwose ni metero kare 113,669. m. Igishushanyo kirashimishije nubwo utagereranije nubuso bwa Vatikani yose, igice cya kane kikaba kingana. Isomero nubutunzi bwigihugu cya republika, murwego rwo kumenyekanisha ubumenyi, ingendo zihora zikorerwa hano.
Biyelorusiya Diamond uyumunsi
. Kandi nubwo ibintu byose byafashwe nababigaruriye bitarasubira mububiko (gushakisha birakomeje, murwego rwose), kataloge yintoki zidasanzwe, ibitabo byacapwe kare, ibitabo byihariye bya kera ni kopi zirenga ibihumbi 70. Gusa ibinyamakuru bibitswe hano imitwe ibihumbi 4, 7, nibinyamakuru nibindi binyamakuru - kopi miliyoni 3. Ibi byose biherereye muri etage 10 zububiko. Mu kigega kinini, ibintu bigera ku 500.000 birahari kubuntu - ibyumba byo gusoma no kwiyandikisha.
Ahantu hihariye hafite ibikoresho bigezweho, urashobora kubona ububiko bwa digitale. Isomero rya elegitoroniki rya Biyelorusiya rifite kataloge, niyo sisitemu nyamukuru yo kugarura amakuru yibitabo byose byigihugu. Kwuzura birakomejeburigihe, muburyo busanzwe.
Andi masomero
Usibye Diamond y'Ubumenyi, hari ibindi bibitsa ibitabo mugihugu. Amasomero manini yo muri Biyelorusiya ahagarariwe cyane cyane nububiko bwa kaminuza za tekinoloji ya Leta n’ubuhinzi. Ishyirahamwe rusange rya Biyelorusiya hamwe n’ububiko bwibitabo bya kaminuza ya leta ya Biyelorusiya bifite amafaranga menshi cyane. Isomero rya Perezida wa Repubulika ya Biyelorusiya, rimaze imyaka igera kuri 80, rinini cyane. Buri kaminuza nkuru nayo ifite ububiko bwiza bwibitabo.


text:
Isomo ryo mu gitabo cy’Umuhanuzi Yeremiya 11,18-20
Igihe Uhoraho amburiye nkabyumva, ni ho natahuye imigambi mibi yabo. Jyewe nari nk’umwana w’intama utuje bajyanye mu ibagiro; sinari nzi ko bangiriye imigambi mibi bagira bati «Nimucyo dutsinde igiti kigitoshye, tugitsembe mu gihugu cy’abazima; izina rye ryoye kuzongera kuvugwa ukundi!» Uhoraho, Mugaba w’ingabo, wowe utegekana ubutabera, ugasuzuma umutima n’ibitekerezo, nzareba uko uzabihimura, kuko ari wowe nashinze akarengane kanjye.
Zaburi ya 7,2-3, 9bc-10, 11-12a.18b
Uhoraho Mana yanjye, ni wowe buhungiro bwanjye;
ntabara, unkize abankurikirana bose!
Naho ubundi, barampotora nk’intare,
bakantanyaguza, nta we ubatesheje.
Uhoraho, urancire urubanza ukurikije ubutungane,
n’ubuziranenge bwanjye.
Ubugome bw’abagizi ba nabi nibuhoshe,
ukomeze ushyigikire intungane!
Koko rero uzi akari mu mutima no mu nda y’umuntu,
wowe Mana Nyir’ubutabera.
Ingabo inkingira ni Imana ubwayo,
ari na yo mukiza w’abafite umutima utunganye.
Imana ni umucamanza utabera.
Nzashimira Uhoraho ubutabera bwe,
ndirimbe izina ry’Uhoraho, Umusumbabyose.


text:
Mu Rwanda, hamaze iminsi haradutse umuco wo gukebwa. Abagabo benshi bashyizweho igitutu ngo ni wo mwambaro ugezweho ku bagabo bagira isuku.
Kera, ibyo bintu byo gukebwa byitwaga « kwisilamuza » kuko byari bigenewe abo mu idini ry’Abayisilamu.Bityo,hari ibibazo dukwiye kwibaza:aho iri tegeko ntiryaba ryaraje kwimika iyo migenzereze y’iryo dini ngo ihinduke undi muco nyarwanda?
Reka tunavuge ko ikigenderewe ari ikintu cyiza!Ngo ni mu rwego rwo kwirinda ubwandu bwa Sida(birashoboka).Niba abo bagabo baba bemeye koko ko baca inyuma abagore babo,ese baba basobanuriwe ingaruka ku mubiri no ku mubano w’abashakanye nyuma yo gukebwa?
Imibare ni nk’iy’isiganwa
Ngo mu mwaka wa 2014 abarenga ibihumbi 300 bari bamaze kwikebesha.Hari abemeza ko ari ku bushake kuko henshi bidakorerwa ubuntu.
Ubishaka yishyura hagati ya 20000frw na 50000frw.Kandi koko ntiwagura ikintu utashimye cyangwa kitagufitiye akamaro(droit de la consommation).
Ese muganga ubikora nta ndwara agiye kuvura(opération non thérapeutique) ,aba yiteguye kwirengera ingaruka
(responsabilité médicale) mu gihe bikomeranye
(complications) uwo yakuyeho agahu(ablation du prépice)?
Nta ndishyi z’akababaro
Tutitwaje ko nta bushakashatsi burakorwa cyangwa ngo hagire abatanga ubuhamya ko byababereye bibi nyuma yo gukebwa,aho ntababihisha ngo ibyabaye byarabaye, ntibazagasubizaho? Ese ubundi babaza nde indishyi z’akababaro, bakishyurwa gute ibyo icyo gikorwa cyaba cyangije(réparation du préjudice)?
Ubutaha tuzasangira ibitekerezo kuri ibyo bibazo dushakira hamwe ibisubizo. Ntitwirengagije ko hari abumva bari mu kuri kugomba gukurikizwa nta mpaka cyangwa bagomba kubikurikiza uko byategetswe.Isomo rya mbere ryo kuri iki cyumweru rirabiduciramo amarenga.Dusome muri make uko byari byifashe:
« Nuko abantu bamwe bavuye muri Yudeya,baza bigisha abavandimwe bo muri Antiyokiya, bati « Niba mutigenyesheje(mutikebesheje)uko Musa yabitegetse,ntimushobora gukizwa. »
Nuko havuka amakimbirane n’impaka zikomeye kuri Pawulo na Barinaba bavuguruza abo bantu;ni ko kwemeza ko Pawulo na Barinaba hamwe nabandi muri bo,bajya i Yeruzalemu kureba Intumwa n’abakuru bikoraniro, bakabagisha inama kuri icyo kibazo.
Ubwo byose bamaze kubyumvikanaho,Intumwa n’abakuru b’ikoraniro biyemeza kwitoramo bamwe muri bo,ngo babatume i Antiyokiya kumwe na Pawulo na Barinaba…Byanogeye Roho Mutagatifu kimwe natwe kutagira undi mutwaro tubagerekaho utari aya mabwiriza ya ngombwa…Nimugire amahoro »(Actes 15,1-2.22-29).
Waba urangije utarumva itegeko muganga aba yishe?Biri mu nzira…
By P.B


text:
Turamenyesha ko uwitwa UMUZIRANENGE Florentine mwene Mpozamenshi na Nyirabyanone,
utuye mu Mudugudu wa Musangabo, Akagari ka Kiringa, Umurenge wa Kagogo, Akarere ka
Burera, mu Ntara y’Amajyaruguru wanditse asaba uburenganzira bwo guhinduza amazina
asanganywe ariyo UMUZIRANENGE Florentine, akitwa AKINGENEYE Florentine mu gitabo
cy’irangamimerere. Impamvu atanga yo guhinduza izina ni Niyo mazina nakoresheje mu ishuli
kuva ngitangira kwiga.
Itangazo ryo guhinduza Amazina
Turamenyesha ko uwitwa UMUZIRANENGE Florentine mwene Mpozamenshi na Nyirabyanone,


text:
Avuga ko iyo mpeta atari ikimenyetso gusa, ahubwo iherekejwe n’inema Imana ibahaye we n’uwo bagiranye isezerano, kugirango we na Diyoseze ya Cyangugu, bazahore ari bamwe muri Kirisitu.
Yongeyeho ati “Diyoseze ya Cyangugu tugiranye isezerano, ni umugeni mwiza Imana yandambagirije, naramushimye. Mpamagariwe kuyikunda no kuyitangira nk’umubiri wanjye bwite. Ku bakirisitu ba Cyangugu, nanjye ndi umugeni Imana ibahaye”.
Muri uyu muhango, abandi basenyeri bose ba Kiliziya Gatolika mu Rwanda bari bahari, ndetse yimitswe na Musenyeri Rukamba ukurikiye Inama y’Abepiskopi mu Rwanda.
Mu bandi basenyeri bari bahari harimo Cardinal Kambanda Arikiyepiskopi wa Kigali n’Umuyobozi wa Diyosezi ya Kibungo, Musenyeri Mgr. Andrzej Józwowicz, Intumwa ya Papa mu Rwanda, Musenyeri Filipo Rukamba, Umwepiskopi wa Butare na Perezida w’Inama y’Abepiskopi Gatolika mu Rwanda na Musenyeri Smaragde Mbonyintege, Umwepiskopi wa Kabgayi, Musenyeri Servilien Nzakamwita, Umwepiskopi wa Byumba, Musenyeri Anaclet Mwumvaneza, Umwepiskopi wa Nyundo, Musenyeri Vincent Harolimana, Umwepisikopi wa Ruhengeri, Musenyeri Thaddée Ntihinyurwa, Arikiyepisikopi wa Kigali uri mu kiruhuko na Musenyeri Celestin Hakizimana, Umwepisikopi wa Gikongoro wanayoboraga Diyosezi ya Cyangugu.


text:
Ubwiza nishingiro ryiterambere ryimishinga, nigute dushobora kugenzura ubuziranenge bwibicuruzwa byacu?
Filozofiya rusange
Dufite urutonde rwuzuye rwubwishingizi hamwe namahugurwa kugirango tumenye neza ubuziranenge mubuzima bwose bwibicuruzwa.Isosiyete yacu yashyize ahagaragara urutonde rwingenzi rwo kugenzura ubuziranenge kuva itangira gushushanya ibicuruzwa.Kuraho urwego rugamije koroshya, guhakana inenge nziza zakozwe muri gahunda, kandi wibande kubibazo byubuziranenge muri tekinoroji yingenzi muri buri murongo kandi ukomeze kubikemura.
Kwishyira hamwe
Ishami rishinzwe ubuziranenge bw'ikigo cya R&D ni inzitizi ya mbere yo kugenzura ubuziranenge, kandi laboratoire iyobowe n’ishami ry’ibanze kugira ngo "inenge zeru mu iterambere".Ishami rishinzwe kugenzura ubuziranenge mu musaruro nishami rikomeye kugirango tumenye neza ubuziranenge.Laboratoire yayo yubuziranenge niyo mucamanza niba ibicuruzwa bizenguruka cyangwa bitazenguruka.Abagenzuzi b'ubuziranenge ku rubuga bakurikiza uburyo bwo kugenzura byuzuye kugira ngo ibicuruzwa byacu bibe byiza.
Ibikoresho bigezweho
Umukozi agomba kubanza gukarisha ibikoresho bye niba ashaka gukora akazi ke neza.Uyu ni wa mugani wa kera w'Abashinwa.Mu myaka yashize, kuzamura ibikoresho byacu bitanga umusaruro biragenda bishya kandi byiza.Imyitozo yerekanye ko kwinjiza ibikoresho byo mu rwego rwo hejuru byongereye umusaruro kandi binatezimbere cyane umusaruro wibicuruzwa.Ibi birenze ubushobozi bwabakozi bonyine.Irashobora gusobanurwa nka 2.0 kuzamura ubumenyi hamwe nuburyo bwo kuzamura ireme.
Kuraho ibibazo mugice cyiterambere
Umwuka ukomeye wo gusya ushyira byinshi mubushakashatsi niterambere.UZSPACE abantu bose bemeza ko gukemura ikibazo mu iterambere ari ingaruka zikomeye zo kuzigama amafaranga, kongera imikorere, no kuzamura umusaruro.Kubwibyo, twahitamo kongera igihe R&D kugirango dukureho urukurikirane rwibibazo birimo ubuziranenge muri iki gihe.


text:
Home > Amatangazo
Nous informons que le nommé GOOVAERTS Joelle Mucyo, fils/fille de Goovaerts Godefrois et Verdickt Rachel résident du village de Gasharu, cellule de Kibagabaga, secteur de Kimironko, district de Gasabo, dans la Ville Kigali a demandé l’autorisation du changement de son nom actuel de GOOVAERTS Joelle Mucyo pour celui de GOOVAERTS Joelle Jeanne F à enregistrer dans le Registre National de la Population.
La raison de ce changement de nom est que Faire correspondre mon identification avec celui qui figure dans mon autre passeport.
Turamenyesha ko uwitwa NTAKARAZA COLONEL mwene Hitimana Joseph na Uzamushaka Rose, utuye mu Mudugudu wa Mpinga, Akagari ka Cyingwa, Umurenge wa Gitambi, Akarere ka Rusizi, mu Ntara y’Iburengerazuba wanditse asaba uburenganzira bwo guhinduza amazina asanganywe ariyo NTAKARAZA COLONEL, akitwa MANIRADUKUNDA Colonel mu gitabo cy’irangamimerere.
Impamvu atanga yo guhinduza izina ni Izina ry’irigenurano rikaba riteye ipfunwe.
Turamenyesha ko uwitwa UTUMABAHUTU Felicien mwene Ayirwanda na Nyiramaberanya, utuye mu Mudugudu wa Ryasagahara, Akagari ka Gatare, Umurenge wa Macuba, Akarere ka Nyamasheke, mu Ntara y’Iburengerazuba wanditse asaba uburenganzira bwo guhinduza amazina asanganywe ariyo UTUMABAHUTU Felicien, akitwa MFITUMUKIZA Felicien mu gitabo cy’irangamimerere.
Impamvu atanga yo guhinduza izina ni Izina ry’irigenurano rikaba riteye ipfunwe


text:
Kuri uyu wa gatanu tariki 29/11/2019, urubyiruko 168 ruri mu kigero cy’imyaka 7 na 13 rwasuye Igicumbi cy’Intwari z’Igihugu i Remera rutoza umuco w’ubutwari.
Minisiteri y’Urubyiruko n’Umuco Ibinyujije muri gahunda y’Intore mu biruhuko ibafasha kwiyungura ubwenge ikabahuriza hamwe bagahabwa amasomo atandukanye yiganjemo ay’uburere mboneragihugu; muri iyi gahunda kandi urubyiruko rutozwa gukunda Igihugu no ku gikorera.
Ku Gicumbi cy’Intwari z’Igihugu bakiriwe na BYISHIMO Patrick, Umukozi w’Urwego wabakiriye yabasobanuriye indangagaciro z’ubutwari n’inzego z’Intwari z’Igihugu. Muri iki kiganiro yasabye urubyiruko kurangwa n’ubutwari n’ibindi bikorwa by’ingirakamaro.
Ifoto y’urwibutso; Kigali ku wa 29/11/2019


text:
ISOMO RYA MBERE: Ibaruwa ya mbere Mutagatifu Pawulo Intumwa yandikiye Timote (1 Tim 3, 1-13)
Nkoramutima yanjye, 1dore ijambo rigomba kwizerwa : ni uko umuntu wumva ashaka kuba umwepiskopi, aba yifuje gushingwa umurimo mwiza cyane. 2Ariko rero, umwepiskopi agomba kuba ari umuntu w’inyangamugayo, washyingiwe rimwe risa, ntagire inda nini, agacisha make, akagira ubupfura, akamenya kwakira neza abamugana kandi akaba ashoboye ibyo kwigisha, 3ntabe umunywi cyangwa umunyamahane, ahubwo agahorana ineza, akazira gushotorana kandi ntabe umunyabugugu. 4Akamenya kugenga urugo rwe no gutoza abana be kumvira ; ibyo byose bigakorwa mu bwiyubahe. 5None se koko umuntu utazi gutegeka urugo rwe bwite, yashobora ate kwita kuri Kiliziya y’Imana? 6Byongeye, ntazabe ari umuntu ugarukiye Imana mu bya vuba, hato atazatwarwa n’ubwirasi bigatuma acirwa urwa Sekibi. 7Ubundi kandi, rubanda rwo hanze rugomba kuba rumuvuga neza kugira ngo atavaho yamaganwa, cyangwa akongera kugwa mu mitego ya Sekibi.
8Abadiyakoni na bo bagomba kuba ari abantu b’inyangamugayo, bazira uburyarya, ntibarenze urugero mu kunywa inzoga, cyangwa ngo bararikire inyungu zidaciye mu mucyo. 9Bagomba kandi gukomera ku iyobera ry’ukwemera, barangwa n’umutimanama ukeye. 10Na bo kandi bazabanze babagerageze, hanyuma nibasanga ari indakemwa, bazabone kubashinga umurimo w’ubudiyakoni. 11N’abagore ni uko : bagomba kuba ari inyangamugayo, ntibabe abanyamazimwe, ntibagire inda nini kandi bakaba indahemuka muri byose. 12Abadiyakoni bagomba kuba barashyingiwe rimwe risa, bakanamenya gutegeka neza abana babo n’ingo zabo bwite. 13Koko rero, abatunganya neza imirimo bashinzwe bibahesha umwanya w’icyubahiro, bakanabikesha gushira amanga mu kwemera bafitiye Kristu Yezu.
Iryo ni Ijambo ry’Imana
ZABURI: Zab 101 (100), 1-2ab, 2cd-3ab, 5,6
Inyik/ Ngiye kwibanda ku nzira y’ubutungane.
Ngiye kuririmba impuhwe n’ubutungane,
maze ngucurangire, wowe Uhoraho.
Ngiye kwibanda ku nzira y’ubutungane ;
mbese uzansanganira ryari ?
Nzaharanira ubutungane bw’umutima wanjye,
mu bo tubana.
Sinzigera nshimishwa n’ibidakwiye,
nk’uko nanga imyifatire y’abahakanyi.
Ubeshyera mugenzi we rwihishwa, nzamucecekesha.
Abasuzugura abandi n’abirata, abo sinzabihanganira.
Mu gihugu, nzahitamo abantu b’inyanganugayo,
kugira ngo abe ari bo bankikiza.
Ugendera mu nzira iboneye,
ni we uzambera umunyamirimo.
IBANGONDIRIMBO RIBANZIRIZA IVANJILI (Lk 7 ,16)
Alleluya Alleluya.
Nihasingizwe Nyagasani Imana yacu :
yasuye umuryango we awusubiza ubuzima.
Alleluya.
IVANJILI
+ Luka (Lk 7, 11-17)
Muri icyo gihe, 11Yezu arakomeza ajya mu mugi witwa Nayini. Abigishwa be n’abandi benshi baramukurikira. 12Ngo agere hafi y’irembo ry’umugi, ahura n’abahetse umurambo bajya guhamba umuhungu w’ikinege, nyina akaba yari umupfakazi ; kandi abantu benshi bo muri uwo mugi bari bamuherekeje. 13Nyagasani amubonye amugirira impuhwe ; aramubwira ati «Wirira.» 14Nuko yegera ikiriba agikoraho, abari bagihetse barahagara. Aravuga ati « Wa musore we, ndabigutegetse haguruka ! » 15Nuko uwari wapfuye areguka, aricara atangira kuvuga. Yezu amusubiza nyina. 16Bose ubwoba burabataha, basingiza Imana bavuga bati « Umuhanuzi ukomeye yaduturutsemo, kandi Imana yasuye umuryango wayo. » 17Iyo nkuru isakara muri Yudeya yose, no mu gihugu cyose kiyikikije.
Iyo ni Ivanjili Ntagatifu


text:
Hari amayeri abasore bamwe na bamwe muri iyi minsi basigaye bakoresha ndetse akaba intwaro yo gushuka abakobwa bikarangira banaryamanye.
Amwe muri ayo ni aya akurikira:
1.Kurira( Gusuka amarira)
Hari igihe kigera umuhungu agakoresha amarira , akarira cyane kugira ngo umukobwa ubone ko ibyo umuhungu arimo kuvuga ari ukuri kandi bimubabaje. Icyo gihe umukobwa abona ko agomba ku guhoza no kumuguma hafi agatangira kukubaza icyo wifuza ngo akiguhe kuko abayumva agahinda ufite yakagufashamo.
Nibwo rero iyo umuhungu amusabye ko baryamana kubihakana biramugora cyane kuko aba yamaze kwemera ko icyo ari cyo cyose yakimukorera. We aba yumva ko niba ubimusabye aribyo bishobora kumukiza ayo Marira n’ako gahinda afate kuburyo kubihakana bimugora cyane bikarangira muryamanye.
2.Kukwizeza ibitangaza
Yego Si bose , ariko benshi mu basore bakoresha ibinyoma iyo barimo gutereta, Usanga ashobora no kukwemerera kukugurira inzu kandi we atarayigurira. Iyo rero abona ko nawe watangiye kwizera ibyo ari kukubwira uba umuhaye umwanya wo kongera kukwizeza ibitangaza byinshi.
3.Kukubwira amabanga
Ku nyungu ze umuhungu ashobora kukubwira byinshi akagera n’ aho akubitsa ibinga, rimwe na rimwe hari ibyo akubwira akubeshya ubundi akagira ibyo akubwiza ukuri ukagira ngo ni impuhwe yakugiriye kandi we afite icyo ashaka.
Ubwo rero ni cya gihe usanga umukobwa atangira kugira impuhwe kuko aba yumva nawe wamubwije ukuri agatangira koroshya mu mutwe wamubwira ibintu byose ukumva arabyikiriza nibitaribyo akavuga yego.
Umuhungu rero iyo abonye wabaye utyo ahita yicinya icyara kuko aba yageze ku ntego ye. Usanga kenshi abakobwa bameze batyo bakunda no kumva bababajwe nibyo bababwiye akenshi bakagira amaranga mutima n’amarira akaza agashiduka batangiye kumukoresha imibonano mpuza bitsina itateganyijwe.
4.Icyubahiro kirenze urugero
Ni kenshi uzasanga umukobwa w’imyaka 20 ari kumwe n’umuhungu w’imyaka irenga mirongo itatu ariko ugasanga umuhungu yamwubashye aramukarabya mu ntoki akamutamika akamusiga amavuta akamwambika inkweto ndetse benshi bakanazihanagura ariko kugira ngo amwereke ko ari umuntu udasanzwe.
Ibyo rero bituma umukobwa atangira kwirekura agatangira na we kumva agize impuhwe ku buryo iyo atangiye kuvuga aba ameze nk’ uwabuze umwuka. Iyo rero mumaranye umwanya uhagije wisanga wamaze kugirana imibinano mpuzabitsina na we kandi utari wabiteguye.


text:
Isomo rya 1: Ibyahishuwe 11,4-12
Abo bahamya ni ibiti bibiri by’imizeti n’amatara abiri, biri imbere y’Umwami w’isi. Nihagira ushaka kubagirira nabi, umuriro uzasohoka mu kanwa kabo, maze utsembe abanzi babo. Ni koko, niharamuka hagize ushaka kubagirira nabi, ni uko agomba kwicwa. Bafite ububasha bwo gufunga ijuru, maze ntihazagire imvura igwa mu minsi bazamara bahanura, bakagira n’ububasha bwo guhindura amazi amaraso, kimwe n’ubwo guteza isi ibyorezo bitabarika, uko babishatse kose. Igihe bazaba barangije gutanga ubuhamya bwabo, Igikoko kizamutse mu nyenga kizabarwanya, kibatsinde maze kibice. Imirambo yabo izaguma ku kibuga cy’umurwa w’icyamamare, witwa Sodoma na Misiri mu buryo bw’incamarenga, ari na ho Umwami wabo ubwe yabambwe. Abantu bo mu bihugu byose, no mu miryango yose, no mu ndimi zose no mu mahanga yose, bazaza gushungera imirambo yabo igihe cy’iminsi itatu n’igice, kandi bababuze guhambwa. Nuko abatuye isi bazishimire urupfu rwabo bombi, banezerwe, bohererezanye amaturo, kuko abo bahanuzi bombi bari barababaje abatuye isi. Ariko nyuma y’iyo minsi itatu n’igice, umwuka w’ubugingo uturutse ku Mana uzabinjiremo, maze bahaguruke. Nuko ababashungeraga batahwa n’ubwoba bwinshi cyane. Bumva ijwi riranguruye rituruka mu ijuru ribwira abo bahanuzi, riti «Nimuzamuke hano!» Nuko bazamuka mu gicu bajya mu ijuru, abanzi babo babareba.
Zaburi ya 143(144), 1bc.2cd, 9-10
Nihasingizwe Uhoraho, rutare rwanjye,
we utoza amaboko yanjye ibyo kurwana,
n’intoki zanjye ibyo kurema urugamba.
ni we ngabo inkingira, nkihugika iruhande rwe;
ni na we ucogoza amahanga ngo nyategeke.
Mana yanjye, nzakuririmbira indirimbo nshya,
ngucurangire inanga y’imirya cumi,
wowe uha abami kuganza,
ugakiza Dawudi, umugaragu wawe.
Ivanjili ya Mutagatifu Luka 20,27-40
Nuko Abasaduseyi bamwe baramwegera, ba bandi bavuga ko kuzuka bitabaho. Baramubaza bati «Mwigisha, dore Musa yatwandikiye iri tegeko ngo ‘Umuntu napfa asize umugore batabyaranye, umuvandimwe we agomba gucyura uwo mugore, kugira ngo acikure nyakwigendera. Habayeho rero abavandimwe barindwi; uwa mbere ashaka umugore maze apfa batabyaranye. Uwa kabiri aramucyura, n’uwa gatatu aramucyura kimwe n’abandi. Bose uko ari barindwi bapfa badasize abana. Hanyuma wa mugore na we arapfa. Ubwo se, igihe cy’izuka uwo mugore azaba uwa nde muri abo, ko bose bamutunze uko ari barindwi?»
Yezu arabasubiza ati «Ab’iyi ngoma ni bo bagira abagore cyangwa abagabo. Naho abo Imana izasanga bakwiye kugira uruhare ku bugingo buzaza no kuzuka mu bapfuye, bo ntibazagira abagore cyangwa abagabo. Ntibazaba bagipfuye ukundi, kuko bazaba bameze nk’abamalayika; babaye abana b’Imana koko babikesha ukuzuka. Naho iby’izuka ry’abapfuye, Musa na we yabitwumvishije igihe yari yibereye imbere y’igihuru kigurumana , akita Nyagasani ngo ’Imana ya Abrahamu, Imana ya Izaki, n’Imana ya Yakobo.’ Nta bwo rero ari Imana y’abapfuye, ahubwo ni iy’abazima. Koko bose ni Yo babereyeho.»
Abigishamategeko bamwe baramubwira bati «Mwigisha, uvuze neza.» Nuko baherukira aho ntibatinyuka kugira ikindi bamubaza.